CELEX: 52017JC0008
Language: ro
Date: 2017-03-08
Title: Propunere comună de DECIZIE A CONSILIULUI privind poziția Uniunii în cadrul Consiliului de asociere instituit prin Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Moldova, pe de altă parte, cu privire la adoptarea Programului de asociere UE-Republica Moldova

COMISIA EUROPEANĂ
            Bruxelles, 8.3.2017
            JOIN(2017) 8 final
            2017/0050(NLE)
            Propunere comună de
            DECIZIE A CONSILIULUI
            privind poziția Uniunii în cadrul Consiliului de asociere instituit prin Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Moldova, pe de altă parte, cu privire la adoptarea Programului de asociere UE-Republica Moldova
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Relațiile dintre UE și Republica Moldova (denumită în continuare Moldova) se bazează în prezent pe Acordul de asociere încheiat între acestea și pe cadrul politicii europene de vecinătate revizuite
                  1
               , principiile-cheie care stau la baza relațiilor bilaterale fiind o mai mare diferențiere între țările partenere și o intensificare a asumării responsabilității de către acestea. 
            
            
               Acordul de asociere între UE și Moldova s-a semnat la 27 iunie 2014 și s-a aplicat cu titlu provizoriu de la 1 septembrie 2014. După finalizarea procesului de ratificare, acordul a intrat în vigoare și a devenit pe deplin aplicabil la 1 iulie 2016.
            
            
               În cadrul unei reuniuni a Consiliului de cooperare, desfășurată la 26 iunie 2014, părțile au convenit asupra unui Program de asociere, în vederea pregătirii și facilitării punerii în aplicare a Acordului de asociere. Bazat pe structura acordului, Programul de asociere a oferit un cadru practic în vederea întocmirii unei liste de priorități pentru activitățile comune din perioada 2014-2016, cu scopul îndeplinirii obiectivelor generale de asociere politică și integrare economică. 
            
            
               Având în vedere concluziile privind Moldova adoptate de către Consiliu la 15 februarie 2016, nevoia urgentă de reforme în țară și aplicarea deplină a Acordului de asociere începând cu 1 iulie 2016, actualizarea Programului de asociere astfel încât să reflecte stadiul actual al relațiilor dintre părți a devenit o importantă prioritate politică. 
            
            
               Proiectul de decizie al Consiliului de asociere, atașat la prezenta propunere, actualizează și adaptează Programul de asociere 2014-2016, stabilind noi priorități pentru activitățile comune din perioada 2017-2019. Se face distincția între prioritățile pe termen scurt (în cazul cărora trebuie înregistrate progrese semnificative până la sfârșitul anului 2017) și prioritățile pe termen mediu (în cazul cărora trebuie înregistrate progrese semnificative în următorii doi ani). 
            
            
               •Coerența cu dispozițiile existente în domeniul de politică
            
            
               
                  Programul de asociere este în acord cu prioritățile de politică ale UE stabilite în acest domeniu, și anume stabilizarea vecinătății din punct de vedere politic, economic și al securității, cu respectarea intereselor UE și promovarea valorilor universale.
               
            
            
               •Coerența cu alte politici ale Uniunii Europene
            
            
               
                  „Programul de asociere UE-Republica Moldova” propus reflectă angajamentul de lungă durată al Uniunii Europene față de partenerul său din est și, de asemenea, este în acord deplin cu apelul lansat în cadrul recentei Strategii globale a UE, care prevede investiții ale UE în reziliența statelor și a societăților care se întind la est și stabilirea de relații mai strânse cu acestea. Această abordare integrată în materie de reziliență va include soluționarea celor mai grave cazuri de fragilitate guvernamentală, economică, societală și climatică/energetică.
               
               
                  Programul de asociere propus ia în considerare, printre altele, nevoia de consolidare a democrației și a statului de drept, promovarea drepturilor omului, a libertăților fundamentale și a bunei guvernanțe, accentul mai puternic pe cooperarea internațională în vederea combaterii terorismului, prevenirea conflictelor, stabilitatea regională și potențialul de liber schimb într-o economie de piață pe deplin funcțională, guvernată de politici aliniate treptat la politicile UE, pentru a genera creștere economică și locuri de muncă.
               
            
            
               2.ASPECTE JURIDICE
            
            
               
                  Prezentul document reprezintă o propunere, în temeiul articolului 218 alineatul (9) din TFUE, de decizie a Consiliului privind poziția Uniunii în cadrul Consiliului de asociere instituit prin Acordul de asociere între Uniunea Europeană, Comunitatea Europeană a Energiei Atomice și statele membre ale acestora, pe de o parte, și Republica Moldova, pe de altă parte, cu privire la adoptarea Programului de asociere pentru perioada 2017-2019. Temeiul juridic material pentru adoptarea Programului de asociere este articolul 217 din TFUE (asocierea cu țări terțe).
               
               
                  Se preconizează că noul „Program de asociere” va fi adoptat de Consiliul de asociere UE­Republica Moldova prin procedură scrisă, după adoptarea de către Consiliu, în temeiul articolului 218 alineatul (9) din TFUE, a unei poziții a UE care urmează să fie adoptată în cadrul Consiliului de asociere. După adoptare, „Programul de asociere” va constitui temeiul programării ajutorului prevăzut a fi acordat în cadrul Instrumentului european de vecinătate (IEV). 
               
            
            
               În cadrul concluziilor Consiliului din 14 decembrie 2015 privind revizuirea politicii europene de vecinătate au fost salutate propunerile „de a dezvolta în continuare relațiile cu partenerii care doresc să aibă relații mai strânse cu UE, pe baza valorilor comune”, prevăzute în Comunicarea comună privind revizuirea
                  2
               . Comunicarea comună subliniază rolul programelor de asociere și al priorităților parteneriatului, care „vor sta la baza stabilirii domeniilor care vor beneficia în mod prioritar de asistență”.
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Evaluări ex post/verificări ale adecvării legislației existente
            
         
         
            
               
                  Nu se aplică.
               
            
            
               •Consultări cu părțile interesate
            
            
               Propunerea comună de decizie a Consiliului, proiectul de decizie a Consiliului de asociere UE-Moldova și Programul de asociere au fost elaborate în urma unor consultări strânse cu serviciile relevante ale Comisiei și cu reprezentanții statelor membre în Grupul de lucru pentru Europa de Est și Asia Centrală al Consiliului, precum și în urma discuțiilor cu autoritățile din Moldova.
            
            
               
                  Consultările cu părțile interesate ale societății civile au avut loc la Chișinău, în noiembrie 2016, în conformitate cu orientările din cadrul politicii europene de vecinătate revizuite. Principalele aspecte semnalate de părțile interesate au vizat:
               
               
                  - introducerea unui cuprins în Programul de asociere;
               
               
                  - stabilirea unor indicatori detaliați pentru acțiunile prioritare;
               
               
                  - nevoia de a implica în mai mare măsură societatea civilă în procesul de reformă și în luarea deciziilor;
               
               
                  - reforma sectorului justiției;
               
               
                  - combaterea corupției;
               
               
                  - reforma administrației publice;
               
               
                  - situația din sectorul mass-media;
               
               
                  - reformele din sectorul energiei; și 
               
               
                  - instituirea zonei de liber schimb aprofundate și cuprinzătoare. 
               
               
                  Toate aceste aspecte au fost luate în considerare în textul din anexă.
               
            
            
               •Obținerea și utilizarea expertizei
            
            
               
                  Expertiza relevantă a fost disponibilă la nivel intern, fie la sediile principale ale UE, fie în cadrul delegației UE.
               
            
            
               •Evaluarea impactului
            
            
               
                  Nu se aplică.
               
            
            
               •Adecvarea reglementărilor și simplificarea acestora
            
            
               
                  Nu se aplică.
               
            
         
         
            
               •Drepturi fundamentale
            
            
               
                  Programul de asociere nu ar avea niciun impact asupra drepturilor fundamentale din statele membre ale UE.
               
               
                  În ceea ce privește drepturile fundamentale din Moldova, se preconizează că vor exista consecințe pozitive, având în vedere că Guvernul Moldovei s-ar angaja, printre altele:
               
               
                  - să respecte angajamentele și obligațiile asumate în temeiul legislației naționale și internaționale privind drepturile omului;
               
               
                  - să susțină libertățile fundamentale;
               
               
                  - să consolideze stabilitatea, independența și eficacitatea instituțiilor care garantează democrația și statul de drept în Moldova;
               
               
                  - să integreze minoritățile naționale;
               
               
                  - să organizeze alegeri democratice care să țină seama pe deplin de toate recomandările Organizației pentru Securitate și Cooperare în Europa (OSCE);
               
               
                  - să asigure independența, imparțialitatea, profesionalismul și eficiența sistemului judiciar;
               
               
                  - să promoveze buna guvernanță, printre altele prin reformarea administrației publice, prin gestionarea finanțelor publice și prin îmbunătățirea accesului la informații;
               
               
                  - să adopte un nou cod al audiovizualului, care să fie în deplină concordanță cu recomandările OSCE și ale Consiliului Europei; și 
               
               
                  - să susțină libertatea de exprimare și independența mass-mediei.
               
            
            
               În special cu referire la drepturile omului, UE și Moldova sunt angajate într-un dialog constant, pe teme precum libertatea de exprimare, libertatea mass-mediei, libertatea de asociere, tortura, maltratarea și condițiile de detenție, discriminarea și violența de gen, drepturile femeilor și ale copiilor, protecția persoanelor care aparțin minorităților naționale și libertatea religioasă.
            
            
               4.IMPLICAȚII BUGETARE
            
            
               
                  Prezenta decizie nu are implicații bugetare suplimentare, în afară de cele care decurg din angajamentele UE internaționale existente. Orice implicații bugetare suplimentare vor fi clarificate în cadrul unor propuneri distincte, de exemplu în următoarea propunere privind cadrul unic de sprijin al IEV pentru perioada 2017-2020.
               
            
            
               5.ALTE ELEMENTE
            
            
               •Planuri de punere în aplicare și măsuri de monitorizare, evaluare și raportare
            
            
               
                  Punerea în aplicare a „Programului de asociere” va face obiectul unei monitorizări periodice, cel puțin o dată pe an, în contextul mecanismelor de revizuire și al reuniunilor legate de cooperarea bilaterală prevăzute în cadrul Acordului de asociere.
               
            
            
               6.REFERINȚE
            
            
               (a)Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Moldova, pe de altă parte, semnat la Bruxelles la 27 iunie 2014 (JO L 260; 30.8.2014)
            
         
         
            
               (b)Revizuirea politicii europene de vecinătate, Comunicare comună către Parlamentul European, Consiliu, Comitetul Economic și Social European și Comitetul Regiunilor; (JOIN/2015/0050 final)
            
            
               (c)Concluziile Consiliului privind revizuirea politicii europene de vecinătate (14 decembrie 2015)
            
            
               (d)Concluziile Consiliului privind Republica Moldova (15 februarie 2016)
            
            
               (e)Regulamentul (UE) nr. 232/2014 al Parlamentului European și al Consiliului din 11 martie 2014 de instituire a unui instrument european de vecinătate (JO L77; 15.3.2014)
            
            
               (f)Declarația comună de instituire a unui parteneriat pentru mobilitate între Republica Moldova, Comunitatea Europeană și statele membre participante ale acesteia (Bruxelles, 5 iunie 2008)
            
            
               (g)Regulamentul (UE) nr. 259/2014 al Parlamentului European și al Consiliului din 3 aprilie 2014 de modificare a Regulamentului (CE) nr. 539/2001 al Consiliului de stabilire a listei țărilor terțe ai căror resortisanți trebuie să dețină viză pentru trecerea frontierelor externe și a listei țărilor terțe ai căror resortisanți sunt exonerați de această obligație 
            
            
               (h)Acordul privind spațiul aerian comun între Uniunea Europeană și statele sale membre și Republica Moldova, semnat la 26 iunie 2012 la Bruxelles (JO L 292; 20.10.2012)
            
            
               (i)Aderarea Republicii Moldova la Comunitatea Energiei, acordată la Viena la 17 martie 2010
            
            
               (j)Acordul privind aderarea Republicii Moldova la programul Orizont 2020, semnat la Bruxelles la 1 iulie 2014
            
            
               (k)Decizia nr. 1/2015 a Consiliului de asociere UE-Republica Moldova din 18 decembrie 2015 privind aplicarea titlului V din Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Moldova, pe de altă parte pe întreg teritoriul Republicii Moldova (JO L 336; 23.12.2015)
            
            
               (l)Decizia de punere în aplicare a Comisiei Europene din 11 iunie 2014 de adoptare a unui cadru unic de sprijin privind sprijinul acordat de Uniunea Europeană Republicii Moldova în perioada 2014-2017 [C(2014) 3995; 11.6.2014]
            
            
               2017/0050 (NLE)
            
            
               Propunere comună de
            
            
               DECIZIE A CONSILIULUI
            
            
               privind poziția Uniunii în cadrul Consiliului de asociere instituit prin Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Moldova, pe de altă parte, cu privire la adoptarea Programului de asociere UE-Republica Moldova
               
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 217 coroborat cu articolul 218 alineatul (9),
            
            
               având în vedere Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Moldova, pe de altă parte (denumit în continuare „Acordul de asociere”), în special articolul 436,
            
            
               având în vedere propunerea comună a Comisiei Europene și a Înaltului Reprezentant al Uniunii pentru afaceri externe și politica de securitate,
            
            
               întrucât:
            
         
         
            
               (1)Acordul de asociere a fost semnat la 27 iunie 2014 și a intrat în vigoare la 1 iulie 2016.
            
            
               (2)Pentru a sprijini punerea în aplicare a Acordului de asociere, părțile au convenit să negocieze un program de asociere în care să stabilească o listă de priorități pentru activitățile lor comune din fiecare sector în parte.
            
            
               (3)Părțile au convenit asupra unui program de asociere care să faciliteze punerea în aplicare a Acordului de asociere. Programul va fi adoptat de Consiliul de asociere instituit prin acord.
            
            
               (4)Poziția Uniunii în cadrul Consiliului de asociere cu privire la adoptarea Programului de asociere UE-Republica Moldova pentru perioada 2017-2019 va fi adoptată de către Consiliu,
            
            
               ADOPTĂ PREZENTA DECIZIE:
            
            
               Articolul 1
            
            
               Poziția Uniunii în cadrul Consiliului de asociere instituit prin Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Moldova, pe de altă parte, cu privire la adoptarea Programului de asociere UE-Republica Moldova pentru perioada 2017-2019 se bazează pe proiectul de recomandare a Consiliului de asociere, anexat la prezenta decizie. 
            
            
               Articolul 2
            
            
               Prezenta decizie intră în vigoare la data adoptării. 
            
            
               Adoptată la Bruxelles,
            
            
               
                     Pentru Consiliu,
               
               
                     Președintele
               
            
         
         
            
                  
                     (1)
                  Concluziile Consiliului din 14 decembrie 2015 privind revizuirea politicii europene de vecinătate.
               
               
                  
                     (2)
                  JOIN(2015)0050; 18.11.2015.
               
            
      
    ---documentbreak--- 
      
         
               COMISIA EUROPEANĂ
            Bruxelles, 8.3.2017
            JOIN(2017) 8 final
            ANEXĂ
            la
            Propunerea comună deDECIZIE A CONSILIULUI
            privind poziția Uniunii în cadrul Consiliului de asociere instituit prin Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Moldova, pe de altă parte, cu privire la adoptarea Programului de asociere UE-Republica Moldova
            
               
         
         
            
               DECIZIA nr. 1/2017 A CONSILIULUI DE ASOCIERE UE-REPUBLICA MOLDOVA
            
            
            
               Stabilirea Programului de asociere UE-Republica Moldova
            
            
            
               CONSILIUL DE ASOCIERE UE-REPUBLICA MOLDOVA,
            
            
            
               având în vedere Acordul de asociere UE-Republica Moldova între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Moldova, pe de altă parte,
            
            
            
               întrucât:
            
            
               (1)
                     Acordul de asociere UE-Republica Moldova între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Moldova, pe de altă parte, a fost semnat la 27 iunie 2014 și a intrat în vigoare la 1 iulie 2016.
            
            
               (2)
                     Articolul 436 din Acordul de asociere UE-Republica Moldova acordă Consiliului de asociere competența de a lua deciziile corespunzătoare, în scopul îndeplinirii obiectivelor acordului.
            
            
               (3)
                     În conformitate cu articolul 453 din Acordul de asociere UE-Republica Moldova, părțile iau toate măsurile generale sau specifice necesare pentru a își îndeplini obligațiile care le revin în temeiul acordului și se asigură că obiectivele stabilite în acord sunt îndeplinite.
            
            
               (4)
                     Revizuirea politicii europene de vecinătate a propus o nouă etapă de cooperare cu țările partenere, care să determine un sentiment mai puternic de implicare și responsabilitate din partea ambelor părți.
            
            
               (5)
                     UE și Republica Moldova au convenit să își consolideze parteneriatul prin stabilirea unui set de priorități pentru perioada 2017-2019, cu scopul de a susține și de a consolida reziliența și stabilitatea Republicii Moldova, urmărind totodată realizarea unei asocieri politice mai strânse și a unei integrări economice mai profunde.
            
            
                (6) 
                     Părțile la Acordul de asociere UE-Republica Moldova au convenit asupra textului Programului de asociere UE-Republica Moldova, care va sprijini punerea în aplicare a Acordului de asociere UE-Republica Moldova, cu axarea cooperării pe interesele comune identificate împreună,
            
            
            
               DECIDE:
            
            
            
               Articolul 1
            
         
         
            
            
               Consiliul de asociere adoptă Programul de asociere UE-Republica Moldova, astfel cum este prezentat în anexă.
            
            
            
               Articolul 2
            
            
            
               Programul de asociere UE-Republica Moldova înlocuiește Programul de asociere UE-Republica Moldova care a fost adoptat la 26 iunie 2014.
            
            
            
               Articolul 3
            
            
            
               Prezenta decizie intră în vigoare la data adoptării.
            
            
            
               Adoptată la Bruxelles, [ziua luna 2017].
            
            
            
               Pentru Consiliul de asociere,
            
            
            
               Președintele
            
            
            
               ***
            
            
            
         
         
            
            
            
            
            
            
            
            
            
            
            
            
            
            
            
            
            
            
            
            
         
         
            
            
            
            
            
            
            
            
            
            
            
               ANEXĂ
            
            
            
            
            
            
               
                                               
                  
            
            
            
            
            
               PROGRAM DE ASOCIERE
            
         
         
            
            
               între 
            
            
            
               UNIUNEA EUROPEANĂ 
            
            
            
               ȘI 
            
            
            
               REPUBLICA MOLDOVA
            
            
            
            
            
            
            
            
            
               Cuprins
            
            
               Program de asociere
                     
            
            
               între Uniunea Europeană și Republica Moldova
                     
            
            
               1.
                     Principii, instrumente și resurse pentru punerea în aplicare a Programului de asociere
                     
            
            
               2.
                     Prioritățile Programului de asociere
                     
            
         
         
            
               2.1 Priorități esențiale
                     
            
            
               2.2. Dialogul politic, buna guvernanță și consolidarea instituțiilor
                     
            
            
               (i)
                     Consolidarea stabilității, a independenței și a eficacității instituțiilor care garantează democrația și statul de drept în Moldova, inclusiv printr-o reformă cuprinzătoare a administrației publice și prin reformarea gestionării finanțelor publice
                     
            
            
               (ii)
                     Continuarea reformării sectorului justiției, în special asigurarea independenței, a imparțialității, a profesionalismului și a eficienței sistemului judiciar
                     
            
            
               (iii) 
                     Asigurarea respectării drepturilor omului și a libertăților fundamentale
                     
            
            
               Drepturile omului și libertățile fundamentale
                     
            
            
               Libertatea de exprimare
                     
            
            
               Cooperarea cu societatea civilă
                     
            
            
               Maltratarea și tortura
                     
            
            
               Drepturile copiilor
                     
            
            
               Violența în familie
                     
            
            
               Egalitatea de tratament
                     
            
            
               Drepturile sindicale și standardele fundamentale de muncă
                     
            
            
               2.3 
                     Politica externă și de securitate
                     
            
            
               Terorismul, neproliferarea armelor de distrugere în masă (ADM) și exporturile ilegale de arme
                     
            
            
               Conflictul din Transnistria
                     
            
            
               Curtea Penală Internațională
                     
            
            
               2.4
                     Cooperarea în domeniul libertății, securității și justiției
                     
            
            
               Protecția datelor cu caracter personal
                     
            
            
               Combaterea criminalității organizate
                     
            
         
         
            
               Reforma poliției
                     
            
            
               Cooperarea și bazele de date ale poliției
                     
            
            
               Lupta împotriva drogurilor ilicite
                     
            
            
               Traficul de ființe umane
                     
            
            
               Combaterea abuzului sexual asupra copiilor și a exploatării sexuale a copiilor
                     
            
            
               Combaterea criminalității informatice
                     
            
            
               Prevenirea și combaterea corupției și a conflictului de interese
                     
            
            
               Combaterea spălării banilor, a finanțării terorismului și a criminalității financiare
                     
            
            
               Cooperarea în domeniul migrației, al azilului și al gestionării frontierelor
                     
            
            
               Cooperarea juridică
                     
            
            
               2.5
                     Comerțul și aspectele legate de comerț (zona de liber schimb aprofundată și cuprinzătoare)
                     
            
            
               Comerțul cu mărfuri
                     
            
            
               Reglementările tehnice, standardizarea și infrastructura conexă
                     
            
            
               Măsurile sanitare și fitosanitare (SPS)
                     
            
            
               Regimul vamal și facilitarea comerțului
                     
            
            
               Regulile de origine
                     
            
            
               Dreptul de stabilire, comerțul cu servicii și comerțul electronic
                     
            
            
               Plățile curente și circulația capitalurilor
                     
            
            
               Achizițiile publice
                     
            
            
               Drepturile de proprietate intelectuală (DPI)
                     
            
         
         
            
               Concurența
                     
            
            
               Transparența
                     
            
            
               Comerțul și dezvoltarea durabilă
                     
            
            
               2.6
                     Dezvoltarea economică și oportunitățile de piață
                     
            
            
               Dreptul societăților comerciale, contabilitatea și auditul și guvernanța corporativă
                     
            
            
               Ocuparea forței de muncă, politicile sociale și egalitatea de șanse
                     
            
            
               Protecția consumatorilor
                     
            
            
               Statistica
                     
            
            
               Fiscalitatea
                     
            
            
               Serviciile financiare
                     
            
            
               Politica industrială și antreprenorială
                     
            
            
               Sectorul minier și al materiilor prime
                     
            
            
               Turismul
                     
            
            
               Agricultura și dezvoltarea rurală
                     
            
            
               Societatea informațională/economia și societatea digitală
                     
            
            
               Sănătatea publică
                     
            
            
               Planificarea urbană și construcțiile
                     
            
            
               Dezvoltarea regională
                     
            
            
               Pescuitul și politica maritimă
                     
            
            
               2.7
                     Conectivitatea, eficiența energetică, politicile climatice, mediul și protecția civilă
                     
            
         
         
            
               Energia
                     
            
            
               Transporturile
                     
            
            
               Mediul
                     
            
            
               Politicile climatice
                     
            
            
               Protecția civilă
                     
            
            
               2.8 
                     Mobilitatea și contactele interumane
                     
            
            
               Educația, formarea și tineretul
                     
            
            
               Cercetarea și inovarea
                     
            
            
               Cultura, politica audiovizuală și mass-media
                     
            
            
               Participarea la agențiile și programele UE
                     
            
            
               2.9 
                     Comunicarea cu publicul și vizibilitatea
                     
            
            
            
               
            
               Program de asociere
            
            
               între Uniunea Europeană și Republica Moldova
            
            
               La 27 iunie 2014, Uniunea Europeană și Republica Moldova (denumită în continuare „Moldova”) – „părțile” – au semnat un acord de asociere (AA) ambițios și inovator, care prevede inclusiv o zonă de liber schimb aprofundată și cuprinzătoare. Acordul conține dispoziții obligatorii, bazate pe norme, și prevede o cooperare consolidată, care merge mai departe decât în cadrul acordurilor tradiționale și acoperă toate domeniile de interes. Acordul s-a aplicat cu titlu provizoriu de la 1 septembrie 2014 până la finalizarea procesului de ratificare, care a permis aplicarea integrală a Acordului de asociere începând de la 1 iulie 2016.
            
            
               În vederea pregătirii și a facilitării punerii în aplicare a Acordului de asociere, părțile au convenit, la 26 iunie 2014, la Bruxelles, asupra unui program de asociere, întocmind o listă de priorități pentru activitățile comune din perioada 2014-2016. 
            
            
               În urma adoptării concluziilor privind Moldova de către Consiliul Uniunii Europene la 15 februarie 2016, prezentul document actualizează și reorientează Programul de asociere 2014-2016 și stabilește noi priorități pentru activitățile comune din perioada 2017-2019. Se face o distincție între prioritățile pe termen scurt (în cazul cărora trebuie înregistrate progrese semnificative până la sfârșitul anului 2017) și prioritățile pe termen mediu (în cazul cărora trebuie înregistrate progrese semnificative în următorii doi ani). 
            
            
               Faptul că Programul de asociere se axează pe un număr limitat de priorități nu afectează domeniul de aplicare sau mandatul dialogului existent în cadrul altor acorduri și parteneriate relevante sau în cadrul formatului multilateral al Parteneriatului estic. 
            
            
               De asemenea, cetățenii moldoveni care dețin pașapoarte biometrice pot călători fără vize în țările Schengen începând din aprilie 2014. Criteriile de referință ale Planului de acțiune privind liberalizarea regimului de vize trebuie îndeplinite în mod constant, pentru a asigura durabilitatea regimului de călătorii fără viză și a contribui astfel la realizarea mobilității și a contactelor interumane dintre UE și Moldova, acestea numărându-se printre elementele fundamentale care stau la baza integrării economice și a asocierii politice a Moldovei cu Uniunea Europeană, astfel cum sunt prevăzute în Acordul de asociere. 
            
         
         
            
               1.
                     Principii, instrumente și resurse pentru punerea în aplicare a Programului de asociere
            
            
            
               Punerea în aplicare a Programului de asociere va fi ghidată de următoarele principii comune:
            
            
               acțiunile întreprinse ca parte a Programului de asociere trebuie să se realizeze în spiritul obiectivelor generale de asociere politică și integrare economică;
            
            
               prioritățile Programului de asociere reflectă responsabilitatea Uniunii Europene și a Moldovei de a pune în aplicare în totalitate dispozițiile Acordului de asociere, care în prezent a intrat pe deplin în vigoare; 
            
            
               ambele părți trebuie să se implice în punerea în aplicare a Programului de asociere, cu respectarea deplină a principiilor responsabilității, transparenței, responsabilității și incluziunii; 
            
            
               Programul de asociere vizează obținerea de rezultate tangibile, definite și sustenabile, prin implementarea progresivă de măsuri practice și prin implicarea societății civile și a altor părți interesate. Ambele părți se vor asigura în mod special că toate actele legislative și documentele strategice întocmite în contextul Programului de asociere vor fi elaborate în cadrul unui proces incluziv și bazat pe dovezi;
            
            
               părțile recunosc importanța sprijinirii priorităților convenite prin mijloace adecvate și suficiente de ordin politic, tehnic și financiar;
            
            
               punerea în aplicare a Programului de asociere va face obiectul unor monitorizări, raportări anuale și al unor evaluări, iar progresele înregistrate vor fi analizate, inclusiv în cursul reuniunilor structurilor bilaterale instituite prin Acordul de asociere. De asemenea, societatea civilă va fi încurajată să își concentreze activitățile de monitorizare asupra Programului de asociere;
            
            
               Uniunea Europeană va sprijini Moldova în procesul de punere în aplicare a obiectivelor și priorităților prevăzute în Programul de asociere. În acest sens, UE va pune la dispoziție toate sursele de sprijin de care dispune, va furniza expertiză și recomandări, va facilita schimbul de bune practici, know-how și informații și va susține consolidarea capacităților și consolidarea instituțională. De asemenea, Uniunea Europeană va încuraja sprijinul din partea altor parteneri ai Moldovei, va urmări coordonarea acestuia și își va utiliza instrumentele financiare relevante pentru a contribui la punerea în aplicare a Programului de asociere. Cu toate acestea, Programul de asociere nu este un document de programare financiară și nu reprezintă un substitut pentru programarea financiară realizată de către părți.
            
            
               UE va acorda sprijin în contextul priorităților generale în materie de asistență pentru Moldova prevăzute în cadrul unic de sprijin al Instrumentului european de vecinătate (IEV), precum și în contextul programării multinaționale pregătite pentru Moldova prin intermediul IEV. Acest lucru se va realiza în deplină conformitate cu normele de punere în aplicare și cu procedurile care reglementează asistența externă a Uniunii Europene.
            
            
               Prezentul Program de asociere va fi aplicabil din momentul adoptării sale. Programul de asociere poate fi modificat sau actualizat în orice moment, cu acordul Consiliului de asociere UE-Moldova.
            
            
               2.
                     Prioritățile Programului de asociere
            
            
            
               2.1 Priorități esențiale
            
            
            
               Dintre prioritățile incluse în Programul de asociere, în conformitate cu cele patru priorități convenite la summitul de la Riga, ar trebui întreprinse cu prioritate următoarele acțiuni de reformă: 
            
            
            
               În domeniul consolidării instituțiilor și a bunei guvernanțe:
            
            
         
         
            
               1. Independența sistemului judiciar și a autorităților de aplicare a legii 
            
            
               Punerea în aplicare a legislației actuale privind justiția și autoritățile de aplicare a legii, pentru a asigura independența, imparțialitatea, profesionalismul și eficiența autorităților judiciare, de urmărire penală și de aplicare a legii, care ar trebui să fie libere de orice imixtiune nejustificată, politică sau de altă natură, precum și asigurarea unei toleranțe zero față de corupție și prevenirea tuturor tipurilor de comportament corupt. Recrutarea judecătorilor și a procurorilor prin proceduri transparente și bazate pe merit, cu un punct unic de intrare în sistemul judiciar, cu scopul de a restabili independența acestuia.
            
            
               2. Prevenirea și combaterea corupției, a fraudei și a conflictului de interese
            
            
               Adoptarea unei legi a integrității care să cuprindă întreg sectorul administrației publice, în consultare cu organizațiile societății civile. Adoptarea de legi care să prevadă sancțiuni disuasive proporționale pentru corupție și restrângerea imunităților în cadrul procedurilor penale și administrative. Adoptarea și punerea în aplicare a noii strategii anticorupție, cu scopul de a preveni și de a reduce corupția în mod efectiv, în conformitate cu valorile și standardele Uniunii Europene. Punerea în aplicare integrală a legii care impune tuturor funcționarilor publici relevanți să prezinte declarații de avere și să semnaleze eventualele conflicte de interese, precum și asigurarea implementării efective a procedurii de executare. Instituirea unui cadru juridic de lucru pentru protecția denunțătorilor.
            
            
               3. Recuperarea activelor și anchetarea fraudelor bancare
            
            
               Instituirea unui serviciu național eficient de recuperare a activelor. Punerea la dispoziția Uniunii Europene a raportului referitor la cea de a doua etapă a investigației Kroll. Realizarea unei anchete riguroase și imparțiale cu privire la toate cazurile de fraudă care au afectat sistemul bancar al Moldovei în perioada 2012-2014, inclusiv în vederea recuperării fondurilor deturnate și a aducerii persoanelor responsabile în fața justiției. 
            
            
               4. Reforma administrației publice, inclusiv a gestionării finanțelor publice
            
            
               punerea în aplicare a Strategiei de reformă a administrației publice și a strategiilor subiacente, elaborate în 2016 în consultare cu OCDE/SIGMA și cu comunitatea donatorilor; Reorganizarea instituțiilor guvernamentale, a autorităților administrative și a întreprinderilor de stat în vederea sporirii responsabilității, a eficacității și a eficienței acestora. Revizuirea sistemului de elaborare și de coordonare a politicilor pentru a crește gradul de incluziune, coerența, eficiența, previzibilitatea și transparența procesului decizional. Îmbunătățirea calității și accesibilității serviciilor publice. Asigurarea unei funcții publice profesioniste și a unui sistem de gestionare a resurselor umane modern. Lansarea unei reforme teritoriale care să facă posibilă maximizarea resurselor puse la dispoziția cetățenilor la nivel local.
            
            
               Actualizarea Strategiei de dezvoltare a managementului finanțelor publice (MFP) 2013-2020 a Moldovei. Inițierea reformei controlului parlamentar și a supravegherii bugetului. Consolidarea transparenței, a supravegherii și a responsabilității în materie de politică și gestionare a finanțelor publice. Îmbunătățirea guvernanței prin prudență bugetară și disciplină bugetară, prin consolidarea proceselor de responsabilizare și printr-o mai bună gestionare a rezultatelor.
            
            
               5. Libertățile fundamentale
            
            
               Susținerea libertății mass-mediei, inclusiv prin adoptarea unui nou cod al audiovizualului, în conformitate cu recomandările Consiliului Europei, ale Uniunii Europene și ale OSCE, în vederea combaterii urgente a concentrării proprietății asupra mass-mediei și a monopolizării pieței publicității, precum și în vederea reformării organismului național de radiodifuziune. Definirea îmbunătățită a competențelor și a sarcinilor Consiliului Audiovizualului, cu scopul consolidării independenței acestuia.
            
            
               Adoptarea și punerea în aplicare a noului Plan național de acțiuni în domeniul drepturilor omului, cu accent pe grupurile cele mai vulnerabile, și coordonarea proceselor bugetare și de planificare în vederea alocării de resurse suficiente pentru punerea în aplicare efectivă a acestuia. Asigurarea executării efective a hotărârilor pronunțate de Curtea Europeană a Drepturilor Omului și crearea unui mecanism eficient de control parlamentar asupra acestei executări.
            
            
               Se va acorda o atenție deosebită asigurării faptului că aspectele de gen sunt abordate ca prioritate transversală.
            
            
               6. Soluționarea conflictului transnistrean
            
            
               Elaborarea unei viziuni mai solide asupra soluționării conflictului transnistrean, care să propună un viitor comun atrăgător și reciproc acceptabil pentru ambele părți, într-o țară reintegrată. Continuarea dialogului constructiv cu toți omologii relevanți legat de situația existentă în segmentul central (transnistrean) al frontierei dintre Moldova și Ucraina.
            
            
            
               În domeniul dezvoltării economice și al oportunităților de piață: 
            
            
               7. Îmbunătățirea mediului de afaceri și a climatului de investiții
            
            
               Punerea în aplicare integrală a programului de reformă convenit cu Fondul Monetar Internațional și aplicarea politicilor economice, fiscale și financiare în același spirit cu programul de reformă al FMI. Îmbunătățirea cadrului de reglementare și a mediului operațional pentru IMM-uri și asigurarea respectării legilor în domeniul concurenței pentru reducerea comportamentelor monopoliste. Punerea în aplicare a Strategiei de dezvoltare a sectorului IMM pentru anii 2012-2020 și a planului de acțiuni aferent, în conformitate cu noua lege privind IMM-urile, cu versiunea revizuită a Foii de parcurs pentru ameliorarea competitivității țării și cu noua Strategie de atragere a investițiilor și promovare a exporturilor. Consolidarea rolului asociațiilor de afaceri și de IMM-uri (inclusiv al asociațiilor sectoriale), în vederea îmbunătățirii dialogului public-privat. Simplificarea sistemului de inspectorate și de diverse organisme de inspecție, în vederea creșterii eficienței și a reducerii posibilităților de corupție, consolidând totodată respectarea legislației și a standardelor.
            
            
               8. Agricultura și dezvoltarea rurală
            
         
         
            
               Adoptarea unei legi generale cu privire la principiile subvenționării în agricultură și dezvoltare rurală, îmbunătățind astfel punerea în aplicare a politicilor în acest domeniu. Creșterea competitivității producției agricole, în special în anumite sectoare cu valoare ridicată la export. Îmbunătățirea condițiilor de munci și de viață în zonele rurale. Îmbunătățirea utilizării durabile a terenurilor și a resurselor de apă. Îmbunătățirea serviciilor și a infrastructurii și diversificarea activităților economice din zonele rurale. 
            
            
               9. Reforme legate de comerț: reglementările tehnice, standardizarea și infrastructura conexă, precum și regimul vamal și facilitarea comerțului
            
            
               Facilitarea într-o mai mare măsură a comerțului, având drept criteriu de referință indicatorii de facilitare a comerțului ai OCDE. În domeniul standardelor tehnice, dezvoltarea sau îmbunătățirea cooperării și, dacă este necesar, aderarea la organizațiile internaționale și ale UE relevante, precum EURAMET, EA, CEN, CENELEC, ETSI, WELMEC. În ceea ce privește măsurile sanitare și fitosanitare (SPS), obținerea acreditării la standarde internaționale a laboratoarelor implicate în realizarea de controale oficiale, în vederea îndeplinirii cerințelor în materie de SPS pentru export și a consolidării siguranței alimentelor pe piața internă a Moldovei. 
            
            
               Alinierea legislației Moldovei la Codul vamal al Uniunii Europene și îmbunătățirea performanțelor administrației vamale. Elaborarea unei foi de parcurs pentru aderarea Moldovei la Convenția privind un regim de tranzit comun. 
            
            
            
               În domeniul conectivității, al eficienței energetice, al mediului și al politicilor climatice:
            
            
               10. Securitatea energetică și eficiența energetică
            
            
               Consolidarea independenței ANRE, inclusiv prin depolitizarea procedurilor de numire și de destituire a directorilor, precum și prin stabilirea unui buget autonom. Adoptarea unei noi legi a energiei. Punerea în aplicare a tuturor recomandărilor formulate în urma verificării ANRE de către Secretariatul Comunității Energiei. Punerea în aplicare a noilor legi privind energia electrică și gazele naturale, prin întreprinderea acțiunilor necesare prevăzute de lege și prin adoptarea legislației secundare necesare. Continuarea efectuării de demersuri în direcția integrării pieței energiei din Moldova cu cea din UE. Alinierea legii cu privire la eficiența energetică a clădirilor și instituirea unor mecanisme de sprijin adecvate măsurilor de eficientizare energetică atât a clădirilor publice, cât și a gospodăriilor. Pe baza legii privind promovarea utilizării energiei din surse regenerabile, elaborarea schemelor de sprijin, a normelor administrative și a măsurilor de altă natură necesare pentru stimularea utilizării în mai mare măsură a surselor regenerabile de energie.
            
            
               11. Transporturile
            
            
               Punerea în aplicare a programului de reformă și de restructurare a sectorului feroviar. Accelerarea eforturilor de punere în aplicare a legislației UE în domeniul aviației, pentru a se valorifica pe deplin Acordul privind spațiul aerian comun încheiat între UE și Moldova. Asigurarea concurenței libere și echitabile în sectorul aviației, în special prin includerea în concesiunea aeroportului din Chișinău a unor clauze privind accesul nediscriminatoriu la aeroport, și restabilirea concurenței efective în sectorul serviciilor de handling la sol. Dezvoltarea infrastructurilor importante din punct de vedere economic, inclusiv prin continuarea implementării proiectelor de dezvoltare a rețelei TEN-T indicative extinse.
            
            
            
               12. Mediul și politicile climatice
            
            
               Asigurarea continuării reformelor administrative și constituirea unei capacități administrative adecvate pentru punerea în aplicare a capitolelor referitoare la mediu și la politici climatice din Acordul de asociere. Realizarea de progrese în ceea ce privește apropierea de acquis-ul de mediu, prin adoptarea cadrului juridic principal în acest sector, și anume a legilor privind evaluarea strategică de mediu, protecția aerului, gestionarea deșeurilor, gestionarea substanțelor chimice și emisiile industriale (prevenirea și controlul integrat al poluării). Ratificarea noului acord global privind schimbările climatice (Acordul de la Paris).
            
            
            
               În domeniul mobilității și al contactelor interpersonale:
            
            
               13. Educația, formarea și tineretul
            
            
               Punerea în aplicare a noului cod al educației. Sporirea capacității administrative a Ministerului Educației și a organismelor subordonate acestuia. Punerea bugetului necesar la dispoziția Ministerului Educației, pe baza atingerii obiectivelor de etapă. Încurajarea implicării părților interesate relevante (inclusiv a întreprinderilor și a partenerilor sociali) în toate formele de învățare pe tot parcursul vieții destinate dezvoltării profesionale continue, pentru ca acestea să răspundă într-o mai mare măsură nevoilor pieței forței de muncă. Reformarea învățământului profesional și tehnic, inclusiv a legislației privind comitetele sectoriale. Adoptarea unei abordări strategice în ceea ce privește politica pentru tineret.
            
            
               
            
               2.2. Dialogul politic, buna guvernanță și consolidarea instituțiilor
            
            
         
         
            
               Dialogul politic și cooperarea cu privire la reformele care trebuie realizate în cadrul prezentului Program de asociere vizează consolidarea respectului față de principiile democratice, statul de drept și buna guvernanță, drepturile omului și libertățile fundamentale, inclusiv drepturile persoanelor aparținând minorităților, astfel cum sunt consacrate în convențiile de bază și în protocoalele conexe ale ONU și ale Consiliului Europei. Ar trebui asigurată coerența cu Planul de acțiune al Consiliului Europei, care va fi aplicabil pe perioada punerii în aplicare a prezentului Program de asociere. 
            
            
            
               (i)
                     Consolidarea stabilității, a independenței și a eficacității instituțiilor care garantează democrația și statul de drept în Moldova, inclusiv printr-o reformă cuprinzătoare a administrației publice și prin reformarea gestionării finanțelor publice
            
            
            
               Priorități pe termen scurt
            
            
               adoptarea și implementarea competențelor revizuite ale Curții Constituționale și a procedurilor de numire a membrilor acesteia, în strânsă cooperare cu Comisia de la Veneția a Consiliului Europei;
            
            
               demararea punerii în aplicare a Strategiei de consolidare a relațiilor interetnice 2017­2027;
            
            
               instituirea unui cadru juridic de lucru pentru protecția denunțătorilor;
            
            
               punerea în aplicare a reformei privind structura teritorială a țării, prin reducerea numărului de autorități locale în conformitate cu Strategia națională de descentralizare și cu Strategia de reformă a administrației publice (RAP);
            
            
               punerea în aplicare a Strategiei de reformă a administrației publice și a strategiilor subiacente, elaborate în 2016 în consultare cu OCDE/SIGMA și cu comunitatea donatorilor;
            
            
               consolidarea mecanismelor și a capacităților de coordonare, monitorizare și raportare atât la nivel politic, cât și la nivel administrativ;
            
            
               estimarea costurilor Planului de acțiuni pentru anii 2016-2018 privind implementarea Strategiei de reformă a administrației publice;
            
            
               stabilirea unui buget echilibrat în conformitate cu acordul FMI, cu suficiente resurse financiare pentru realizarea reformelor planificate;
            
            
               reformarea Cancelariei de Stat;
            
            
               clarificarea funcțiilor, a rolurilor și a responsabilităților principalelor instituții și realizarea unor proceduri și metodologii scrise, unitare și aliniate, în vederea elaborării și a coordonării unor politici incluzive și bazate pe dovezi;
            
            
               pregătirea revizuirii cadrului juridic privind funcția publică în vederea modificării acestuia pentru a include toate instituțiile care exercită sarcini specifice administrației guvernamentale și pentru asigurarea faptului că recrutările, promovările și concedierile se bazează pe merit;
            
            
               consolidarea rolului secretarilor de stat, în calitate de funcționari publici de cel mai înalt rang în cadrul fiecărui minister de resort, pentru a contribui la profesionalizarea și la depolitizarea serviciului public;
            
            
               extinderea domeniului de aplicare al colectării de date pentru registrul de personal, care să cuprindă inclusiv date referitoare la salariu, și extinderea treptată a utilizării acestuia la toate instituțiile de stat;
            
            
               reorganizarea instituțiilor guvernamentale în vederea creșterii gradului de răspundere, eficacitate și eficiență, inclusiv prin revizuirea eficienței și a eficacității din punctul de vedere al costurilor a întreprinderilor de stat care îndeplinesc funcții administrative;
            
            
               modificarea legii privind accesul la informații publice pentru îmbunătățirea punerii sale în aplicare și stabilirea mecanismelor necesare pentru monitorizarea aplicării acesteia; 
            
         
         
            
               elaborarea unei legi generale privind procedurile administrative, pentru asigurarea respectării principiilor bunei administrări și pentru armonizarea treptată a procedurilor administrative speciale cu noua lege;
            
            
               lansarea unei reforme teritoriale care să facă posibilă maximizarea resurselor puse la dispoziția cetățenilor la nivel local;
            
            
               actualizarea strategiei Moldovei de dezvoltare a MFP pentru perioada 2013-2020;
            
            
               adoptarea unei noi strategii de control financiar public intern (CFPI);
            
            
               continuarea reformei controlului parlamentar și a supravegherii bugetului. Consolidarea transparenței, a supravegherii și a responsabilității în materie de politică și gestionare a finanțelor publice;
            
            
               adoptarea de modificări ale Constituției și a noului proiect de lege privind Oficiul Național de Audit, care să asigure independența și eficiența auditului extern public.
            
            
               Priorități pe termen mediu
            
            
               în cooperare cu Comisia de la Veneția, explorarea etapelor necesare pentru consolidarea cadrului instituțional în vederea favorizării rezilienței Moldovei pe termen lung;
            
            
               îmbunătățirea schimbului de informații dintre guvern și parlament;
            
            
               asigurarea unui mecanism eficace de supraveghere permanentă de către Parlament a punerii în aplicare a reformelor și a legislației;
            
            
               asigurarea desfășurării democratice a alegerilor prezidențiale, parlamentare și locale, în conformitate cu standardele europene, precum și a soluționării oricăror deficiențe identificate de Organizația pentru Securitate și Cooperare în Europa/Biroul pentru Instituții Democratice și Drepturile Omului (OSCE/ODIHR);
            
            
               continuarea implementării strategiei de descentralizare, în conformitate cu Carta europeană a autonomiei locale a Consiliului Europei (Seria de tratate ale Consiliului Europei, nr. 122);
            
            
               revizuirea mecanismelor de înregistrare a votanților, conform recomandărilor OSCE/ODIHR, pentru a se asigura exactitatea datelor;
            
            
               dezvoltarea și implementarea modulului „Control financiar” al Sistemului informațional automatizat de stat „Alegeri”, precum și a cadrului de reglementare aferent, care vor automatiza procesul de raportare, colectare și analiză a rapoartelor financiare ale partidelor politice și ale candidaților electorali și va îmbunătăți accesul public la aceste informații. Stabilirea de sancțiuni efective în caz de neîndeplinire a obligațiilor și asigurarea faptului că sarcina probei cu privire la originea fondurilor le revine partidelor. Introducerea posibilității de confiscare a activelor care nu pot fi justificate;
            
            
               evaluarea posibilității de a permite finanțarea directă a activității partidelor politice, a campaniilor electorale sau a candidaților la alegeri de către cetățenii Moldovei, din venituri obținute în afara țării, împiedicând totodată cetățenii străini sau alte state să interfereze direct sau indirect cu activitatea politică din Moldova;
            
            
               instituirea de mecanisme de gestionare și coordonare a ajutoarelor, în vederea integrării fluxurilor de asistență legate de necesitățile guvernului;
            
            
               continuarea reformei administrației publice în conformitate cu principiile bunei administrări (atât la nivel central și local, cât și a reformei teritoriale), în consultare cu societatea civilă, în vederea creării unei funcții publice responsabile, eficiente, transparente și bazate pe merite profesionale și pe date concrete, cu un cod deontologic propriu și independentă de presiunile politice;
            
            
               în conformitate cu Strategia RAP, optimizarea administrației publice la nivel național și local;
            
            
               utilizarea regulată a evaluărilor de impact ex ante; asigurarea estimării sistematice a costurilor aferente reformelor și instituirea, atât la nivel administrativ înalt, cât și la nivel politic, a unor forumuri pentru soluționarea conflictelor interministeriale; 
            
            
               introducerea unui sistem de salarizare transparent și mai competitiv pentru angajații din sectorul public, pentru a atrage și a reține talentele;
            
         
         
            
               furnizarea de informații ușor accesibile pentru cetățeni cu privire la drepturile lor în materie de bună administrare, acces la informații și justiție administrativă, precum și la dreptul de a solicita despăgubiri, astfel încât cetățenii să știe unde și cum să își depună plângerile; asigurarea adoptării de acțiuni eficiente și concrete în urma solicitărilor și plângerilor cetățenilor;
            
            
               asigurarea îmbunătățirilor instituționale și organizaționale necesare pentru consolidarea supravegherii parlamentare, inclusiv a modalităților de cooperare cu auditul extern public;
            
            
               consolidarea capacității Ministerului Finanțelor de a-și îndeplini rolul de autoritate fiscală centrală și de a asigura sustenabilitatea fiscală;
            
            
               îmbunătățirea în continuare a MFP și implementarea efectivă a strategiei actualizate în materie de MFP;
            
            
               instituirea unui program de investiții publice multianual continuu, sub conducerea Ministerului Finanțelor, pentru asigurarea investițiilor prioritare la nivel național în cadrul bugetar multianual;
            
            
               asigurarea îmbunătățirilor instituționale și organizaționale necesare pentru consolidarea supravegherii externe, inclusiv dezvoltarea într-o mai mare măsură a funcției de audit extern a Curții de Conturi a Moldovei, în conformitate cu standardele Organizației Internaționale a Instituțiilor Supreme de Audit, și asigurarea unor modalități de cooperare între parlament și auditul extern public;
            
            
               desfășurarea de proceduri disciplinare, dacă este cazul, și aplicarea efectivă a sancțiunilor;
            
            
               reformarea treptată a standardelor de contabilitate publică și de raportare externă.
            
            
            
               (ii)
                     Continuarea reformării sectorului justiției, în special asigurarea independenței, a imparțialității, a profesionalismului și a eficienței sistemului judiciar, inclusiv ale autorităților de urmărire penală, care ar trebui să fie libere de orice imixtiune nejustificată, politică sau de altă natură. Unele elemente ale reformei cuprinzătoare a sectorului justiției pot necesita modificări constituționale:
            
            
               Priorități pe termen scurt
            
            
               punerea în aplicare a legislației actuale privind judecătorii, procurorii, avocații și alți profesioniști din domeniul juridic, pentru a asigura o toleranță zero față de corupție și pentru a preveni toate tipurile de comportament corupt;
            
            
               asigurarea implementării, în conformitate cu noul cadru juridic, a unui sistem transparent de recrutare a judecătorilor și procurorilor prin proceduri bazate pe merit, cu un punct unic de intrare în sistemul judiciar;
            
            
               asigurarea implementării efective a unor garanții pentru independența judecătorilor;
            
            
               asigurarea implementării efective a unor norme disciplinare și coduri deontologice pentru judecători și procurori, inclusiv a unor garanții procedurale, asigurarea autonomiei Inspecției Judiciare față de Consiliul Superior al Magistraturii, precum și asigurarea unor mecanisme de plângere accesibile publicului;
            
            
               punerea în aplicare a pachetului legislativ privind integritatea în sectorul justiției;
            
            
               îmbunătățirea transparenței și a eficienței în cadrul procesului decizional al Consiliului Superior al Magistraturii;
            
            
               consolidarea independenței Consiliului Superior al Procurorilor, în conformitate cu dispozițiile Legii din 25 februarie 2016 cu privire la Procuratură, și accelerarea reformei cuprinzătoare a Procuraturii;
            
            
               asigurarea drepturilor la un proces echitabil și la acces la justiție și a drepturilor procedurale în cadrul procedurilor penale, în conformitate cu obligațiile Moldovei în temeiul Convenției Europene a Drepturilor Omului, al jurisprudenței Curții și al altor convenții relevante ale Consiliului Europei, prin instituirea de:
            
            
               - acte legislative și măsuri menite să garanteze drepturile procedurale ale suspecților și ale persoanelor acuzate în cadrul procedurilor penale;
            
         
         
            
               - acte legislative, măsuri și resurse menite să garanteze faptul că victimele infracțiunilor beneficiază de dreptul la acces la justiție și de drepturile la protecție, la sprijin și la despăgubiri, inclusiv în cadrul sistemului de justiție penală;
            
            
            
               consolidarea implementării asistenței judiciare și a mecanismelor alternative de soluționare a litigiilor; 
            
            
               asigurarea funcționării unui sistem electronic eficace de gestionare a cauzelor judiciare, cu atribuire în mod real aleatorie a cauzelor și cu statistici judiciare.
            
            
               Priorități pe termen mediu
            
            
               asigurarea independenței instituțiilor din sectorul justiției, astfel încât să nu fie supuse presiunilor politice sau de orice altă natură din partea administrației, a guvernului sau a parlamentului; 
            
            
               implementarea de proceduri transparente și bazate pe merite pentru recrutarea și promovarea judecătorilor; 
            
            
               asigurarea organizării de către Institutul Național al Justiției a unor cursuri de formare inițială și continuă, conform necesităților identificate;
            
            
               demonstrarea unui palmares de măsuri destinate consolidării integrității și responsabilității sistemului judiciar, cum ar fi controlul prealabil și condamnările pentru infracțiuni legate de corupție;
            
            
               acțiuni în sensul îmbunătățirii percepției publice asupra independenței, integrității, transparenței și responsabilității sistemului judiciar;
            
            
               realizarea de progrese în ceea ce privește reforma cuprinzătoare a urmăririi penale, inclusiv prin procurori specializați în criminalitate organizată și corupție;
            
            
               înregistrarea de progrese semnificative în ceea ce privește punerea în aplicare a Legii privind optimizarea hărții judiciare;
            
            
               îmbunătățirea accesului la justiție, în special al femeilor și al grupurilor vulnerabile;
            
            
               acțiuni în sensul reducerii substanțiale a duratei procedurilor în cauzele civile și penale;
            
            
                acțiuni în sensul creșterii ratei de închidere a cazurilor prin hotărâri judecătorești;
            
            
               (iii) 
                     Asigurarea respectării drepturilor omului și a libertăților fundamentale printr-o cooperare extinsă în ceea ce privește protecția drepturilor omului și a libertăților fundamentale. Această cooperare va include activități în următoarele domenii:
            
            
            
               Drepturile omului și libertățile fundamentale
            
            
               Priorități pe termen scurt
            
            
               elaborarea și punerea în aplicare ulterioară a noului Plan național de acțiuni în domeniul drepturilor omului, cu accent pe grupurile cele mai vulnerabile, și coordonarea proceselor bugetare și de planificare în vederea alocării de resurse suficiente pentru punerea în aplicare efectivă a acestuia;
            
         
         
            
               instituirea unui consiliu național și a unui secretariat care să elaboreze noul Plan național de acțiuni în domeniul drepturilor omului, să monitorizeze și să raporteze cu privire la implementarea acestuia;
            
            
               asigurarea executării efective a hotărârilor pronunțate de Curtea Europeană a Drepturilor Omului și crearea unui mecanism eficient de control parlamentar asupra acestei executări;
            
            
               realizarea de progrese în ceea ce privește aplicarea, ca proiect pilot, a Cartei europene a limbilor regionale sau minoritare în șapte localități, în vederea înaintării către Parlament a proiectului de lege privind ratificarea cartei; 
            
            
               continuarea punerii în aplicare a legii privind accesul la informații;
            
            
               finalizarea reformei instituției Avocatului Poporului, prin îmbunătățirea Legii nr. 52 din 3.4.2014 cu privire la Avocatul Poporului (Ombudsmanul), în conformitate cu recomandările Comisiei de la Veneția, și asigurarea finanțării acesteia conform Principiilor de la Paris;
            
            
               asigurarea funcționării Mecanismului Național de Prevenire a Torturii, în conformitate cu articolul 18 punctul 3 din Protocolul opțional la Convenția europeană împotriva torturii și a altor tratamente cu cruzime, inumane sau degradante;
            
            
               ratificarea Protocolului nr. 12 la Convenția pentru apărarea drepturilor omului și a libertăților fundamentale.
            
            
            
               Priorități pe termen mediu
            
            
               asigurarea aplicării legilor și reglementărilor împotriva discriminării din orice motiv, inclusiv a Legii cu privire la asigurarea egalității, și consolidarea capacității Consiliului pentru prevenirea și eliminarea discriminării („Consiliul pentru egalitate”);
            
            
               luarea în considerare a recomandărilor formulate de structurile și experții Consiliului Europei cu privire la conformitatea cu Convenția-cadru pentru protecția minorităților naționale și implementarea acestora în acord cu structurile și experții menționați;
            
            
               asigurarea punerii în aplicare efective a Convenției Națiunilor Unite privind drepturile persoanelor cu handicap, inclusiv a articolelor 12 (Recunoașterea personalității în fața legii în condiții de egalitate) și 14 (Libertatea și siguranța persoanei);
            
            
               continuarea dezinstituționalizării copiilor;
            
            
               menținerea mecanismelor antejudiciare și extrajudiciare eficace de soluționare a litigiilor în domeniul drepturilor omului și al libertăților fundamentale;
            
            
               continuarea acordării de acces la informații privind drepturile cetățenilor și soluțiile juridice adecvate; 
            
            
               promovarea drepturilor omului și a combaterii discriminării, precum și sensibilizarea cu privire la acestea în cadrul sistemului judiciar, al autorităților de aplicare a legii și al administrației;
            
            
               punerea în aplicare a Legii din 1994 privind statutul juridic special al Găgăuziei (de unitate teritorială autonomă), pe baza recomandărilor Comisiei de la Veneția din 2002 și ale OSCE din 2013;
            
            
               acțiuni în direcția transferului responsabilității pentru centrele de detenție preventivă, de la Ministerul Afacerilor Interne și alte instituții către Ministerul Justiției.
            
            
            
         
         
            
               Libertatea de exprimare
            
            
               Priorități pe termen scurt
            
            
               continuarea activităților de asigurare a libertății de exprimare și a independenței mass-mediei, în conformitate cu recomandările Consiliului Europei, ale Uniunii Europene și ale OSCE;
            
            
               instituirea unui dialog regulat în vederea schimbului de bune practici cu privire la libertatea mass-mediei, pluralismul mass-mediei, dezincriminarea calomniei, protecția surselor jurnalistice și diversitatea culturală în cadrul mass-mediei;
            
            
               adoptarea unui nou cod al audiovizualului, în deplină conformitate cu recomandările OSCE și ale Consiliului Europei, după modelul proiectului din 2011;
            
            
               crearea condițiilor necesare pentru deplina independență a organismelor publice de radiodifuziune.
            
            
            
            
               Cooperarea cu societatea civilă
            
            
               Priorități pe termen scurt
            
            
               implicarea organizațiilor societății civile, inclusiv a organizațiilor patronale și sindicale reprezentative, în colectarea informațiilor și în monitorizarea politicilor;
            
            
               adoptarea unei strategii de dezvoltare a societății civile pentru perioada 2017-2020.
            
            
            
               Priorități pe termen mediu
            
            
               implicarea tot mai substanțială a societății civile, inclusiv a partenerilor sociali, în procesul de elaborare a legilor și a altor documente de politică publică;
            
            
               consolidarea cadrului de participare a societății civile la elaborarea și la monitorizarea implementării politicilor publice;
            
            
               promovarea și consolidarea sustenabilității financiare a societății civile; 
            
            
               dezvoltarea spiritului civic și de voluntariat activ.
            
            
            
               Maltratarea și tortura
            
         
         
            
               Priorități pe termen scurt
            
            
               soluționarea efectivă a oricăror cazuri semnalate de maltratare a deținuților de către agenții de aplicare a legii, în special în cadrul detenției preventive;
            
            
               Priorități pe termen mediu
            
            
               instituirea unui cadru cuprinzător de politică pentru prevenirea și combaterea impunității, pe baza orientărilor privind eradicarea impunității pentru încălcări grave ale drepturilor omului (Consiliul Europei, 2011).
            
            
            
               Drepturile copiilor
            
            
               Priorități pe termen mediu 
            
            
               punerea în aplicare a Planului de acțiuni pentru anii 2016-2020 privind implementarea Strategiei pentru protecția copilului pe anii 2014-2020.
            
            
               Violența în familie
            
            
               Priorități pe termen scurt
            
            
               asigurarea punerii în aplicare a cadrului juridic existent privind violența în familie.
            
            
            
            
               Egalitatea de tratament
            
            
               Priorități pe termen mediu
            
            
               asigurarea armonizării cu standardele europene în ceea ce privește normele de sănătate și securitate, normele privind concediul de maternitate și normele privind concilierea responsabilităților parentale cu cele profesionale;
            
            
               promovarea participării femeilor la procesul decizional și la viața publică și politică, precum și desfășurarea de activități specifice în aceste domenii.
            
            
            
               Drepturile sindicale și standardele fundamentale de muncă
            
            
               Priorități pe termen mediu
            
         
         
            
               continuarea activităților necesare pentru a asigura respectarea drepturilor sindicale și a standardelor fundamentale de muncă, în conformitate cu standardele europene și cu convențiile Organizației Internaționale a Muncii (OIM);
            
            
               realizarea de progrese în direcția asigurării egalității de gen pe piața muncii, cu accent specific pe șomajul în rândul femeilor și pe diferența de remunerare între femei și bărbați;
            
            
               realizarea de progrese în direcția combaterii muncii copiilor.
            
            
               2.3 
                     Politica externă și de securitate
            
            
            
               Dialogul și cooperarea în domeniul politicii externe și de securitate comune (PESC) au ca scop realizarea treptată a convergenței, inclusiv în ceea ce privește politica de securitate și apărare comună (PSAC). În mod special, acestea vor aborda aspecte legate de prevenirea conflictelor și de gestionarea situațiilor de criză, stabilitatea regională, dezarmarea, neproliferarea, controlul armelor și controlul exporturilor. Cooperarea în acest domeniu se va baza pe valori comune și pe interese reciproce și va urmări creșterea armonizării și a eficacității politicilor, făcând apel la forurile bilaterale, internaționale și regionale. Aceasta va include următoarele activități:
            
            
               Priorități pe termen scurt
            
            
               semnarea Acordului între Uniunea Europeană și Moldova privind procedurile de securitate pentru schimbul de informații clasificate.
            
            
               Priorități pe termen mediu
            
            
               continuarea promovării soluționării pașnice a conflictelor și a stabilității și securității internaționale, pe baza unui multilateralism eficient;
            
            
               dezvoltarea cooperării cu privire la sancțiunile UE;
            
            
               promovarea respectului față de principiile suveranității și integrității teritoriale, inviolabilității frontierelor și independenței, astfel cum sunt prevăzute în Carta ONU și în Actul final de la Helsinki al OSCE;
            
            
               consolidarea cooperării practice în materie de prevenire a conflictelor și de gestionare a situațiilor de criză, prin facilitarea participării Moldovei la operațiunile civile și militare de gestionare a situațiilor de criză conduse de UE, și furnizarea de consultanță și activități de formare în domeniul PSAC (pe baza Acordului-cadru de participare aflat în vigoare de la 1 iulie 2013 și a cadrului multilateral al Grupului privind PSAC din cadrul Parteneriatului estic).
            
            
               Terorismul, neproliferarea armelor de distrugere în masă (ADM) și exporturile ilegale de arme
            
            
               Priorități pe termen scurt
            
            
               realizarea unui schimb de informații privind organizațiile și grupările teroriste, activitățile acestora și rețelele lor de sprijin, în conformitate cu dreptul internațional și cu legislația adoptată de către părți, inclusiv prin intermediul Acordului privind cooperarea operațională și strategică dintre Moldova și Europol;
            
            
               asigurarea faptului că legea privind combaterea terorismului se bazează pe drepturile omului și este revizuită de către Comisia de la Veneția;
            
            
               cooperarea în ceea ce privește controalele vamale bazate pe riscuri, care asigură siguranța și securitatea mărfurilor importate, exportate sau aflate în tranzit;
            
            
               asistență în domeniul prevenirii terorismului.
            
            
         
         
            
               Priorități pe termen mediu
            
            
               cooperarea în vederea consolidării consensului internațional cu privire la combaterea terorismului bazată pe drepturile omului, inclusiv în ceea ce privește definiția juridică a actelor de terorism;
            
            
               continuarea îmbunătățirii cadrului legislativ și de reglementare național în domeniul combaterii terorismului, în special în conformitate cu convențiile relevante ale ONU și ale Consiliului Europei, cum ar fi Convenția din 2005 a Consiliului Europei privind prevenirea terorismului (CETS 196) și protocolul adițional la aceasta, precum și Convenția Consiliului Europei privind spălarea, descoperirea, sechestrarea și confiscarea produselor infracțiunii și finanțarea terorismului (CETS 198);
            
            
               punerea unui accent mai puternic pe înțelegerea și abordarea cauzelor radicalizării și a factorilor care conduc la extremismul violent;
            
            
               explorarea posibilităților de cooperare, inclusiv în ceea ce privește consolidarea capacităților, în domeniul securității aviației (inclusiv a aeroporturilor) și al protecției țintelor vulnerabile;
            
            
               dezvoltarea unor modalități de cooperare cu privire la combaterea traficului de arme și la distrugerea stocurilor;
            
            
               dezvoltarea unor modalități de cooperare și de schimb de informații cu privire la detectarea și urmărirea armelor ilegale;
            
            
               cooperarea și contribuirea la combaterea proliferării ADM și a materialelor conexe, precum și a vectorilor acestora, prin respectarea în totalitate și prin punerea în aplicare la nivel național a obligațiilor actuale care le revin părților în temeiul tratatelor și al acordurilor internaționale privind dezarmarea și neproliferarea, precum și a altor obligații internaționale relevante;
            
            
               instituirea unui sistem eficace de control național al exporturilor și al tranzitului de mărfuri legate de ADM, inclusiv de control al tehnologiilor cu dublă utilizare din perspectiva utilizării finale a ADM, cu sancțiuni efective în cazul nerespectării controalelor la export;
            
            
               combaterea comerțului ilicit cu arme de calibru mic și armament ușor, inclusiv cu muniția aferentă, în baza acordurilor internaționale actuale și a rezoluțiilor Consiliului de Securitate al ONU, precum și a angajamentelor asumate în temeiul altor instrumente internaționale aplicabile în acest domeniu;
            
            
               continuarea cooperării în domeniul controlului exporturilor de arme convenționale, în lumina poziției comune a UE privind controlul exporturilor de tehnologie și echipament militar.
            
            
            
               Conflictul din Transnistria
            
            
               Priorități pe termen mediu
            
            
               menținerea funcționalității tuturor platformelor de dialog și a formatelor de negociere existente, în vederea identificării unor soluții viabile la problemele cu care se confruntă populația de pe ambele maluri ale râului Nistru și a aplanării cuprinzătoare și pașnice a conflictului transnistrean, pe baza suveranității și integrității teritoriale a Moldovei în cadrul frontierelor sale recunoscute la nivel internațional, cu un statut juridic special pentru regiunea Transnistria;
            
            
               elaborarea unei viziuni mai solide asupra soluționării conflictului transnistrean, care să propună un viitor comun atrăgător și reciproc acceptabil pentru ambele părți, într-o țară reintegrată; 
            
            
               menținerea cooperării efective dintre UE și Moldova cu privire la soluționarea conflictului din Transnistria și promovarea unor măsuri de consolidare a încrederii, în formatele convenite, inclusiv prin consultări privind măsurile ulterioare soluționării conflictului;
            
            
               consolidarea dialogului, cu scopul de a explica beneficiile aduse de Acordul de asociere și de a asigura aplicabilitatea acestuia pe întreg teritoriul Moldovei, cu adoptarea concomitentă de măsuri de legalizare a activității agenților economici de pe malul stâng al râului Nistru; 
            
            
               continuarea dialogului constructiv cu toți omologii relevanți legat de situația existentă în segmentul central (transnistrean) al frontierei dintre Moldova și Ucraina.
            
            
         
         
            
               Curtea Penală Internațională
            
            
               Priorități pe termen scurt
            
            
               punerea în aplicare a Statutului de la Roma al Curții Penale Internaționale și a instrumentelor sale conexe, acordându-se atenția cuvenită menținerii integrității acestuia.
            
            
               2.4
                     Cooperarea în domeniul libertății, securității și justiției
            
            
            
               Moldova trebuie să îndeplinească în mod constant cerințele stabilite în cele patru secțiuni ale Planului de acțiuni privind liberalizarea regimului de vize din 16 decembrie 2010. Aplicarea efectivă și sustenabilă a tuturor criteriilor de referință incluse în Planul de acțiuni, inclusiv a celor incluse în secțiunea 3 (Ordinea publică și securitatea), este esențială pentru menținerea regimului de călătorii fără viză în UE. În conformitate cu versiunea revizuită a mecanismului de suspendare a exonerării de obligația de a deține viză
                  1
               , regimul de călătorii fără viză poate fi suspendat în cazurile în care unul sau mai multe dintre criteriile de referință nu mai sunt îndeplinite. În cazul unei îngrijorări justificate cu privire la îndeplinirea unor criterii de referință concrete din Planul de acțiuni, Moldova va furniza informații Uniunii Europene la cererea acesteia. 
            
            
               În plus, părțile iau în considerare în mod corespunzător recomandările formulate în urma misiunilor de evaluare inter pares organizate în 2015 și 2016, care au avut ca scop evaluarea sectoarelor justiției, combaterii corupției și combaterii spălării banilor din Moldova. În acest sens, Moldova se angajează să urmeze aceste recomandări, împreună cu celelalte recomandări ale UE și cu alte recomandări ale organizațiilor internaționale, la elaborarea documentelor de politică în domeniul justiției și al combaterii corupției după 2016, precum și a documentului de politică în domeniul combaterii spălării banilor după 2017. 
            
            
               De asemenea, părțile vor colabora în următoarele domenii:
            
            
               Protecția datelor cu caracter personal
            
            
               Priorități pe termen mediu
            
            
               continuarea armonizării cadrului juridic național în domeniul protecției datelor cu caracter personal cu legislația UE, cu accent special pe Regulamentul 2016/679 (Regulamentul general privind protecția datelor);
            
            
               continuarea punerii în aplicare a cadrului juridic privind protecția datelor cu caracter personal în toate sectoarele, pentru a asigura un nivel înalt de protecție a datelor cu caracter personal, în conformitate cu instrumentele și standardele europene;
            
            
               continuarea consolidării capacităților Centrului Național pentru Protecția Datelor cu Caracter Personal.
            
            
               
            
               Combaterea criminalității organizate
            
            
               Priorități pe termen scurt
            
            
               definirea și delimitarea în termeni clari a competențelor și puterilor poliției care trebuie exercitate în scopul culegerii de informații și al colectării și utilizării de probe (criminalistice);
            
            
               crearea și îmbunătățirea efectivă a unui sistem de anchete financiare axat pe descoperirea, sechestrarea și confiscarea activelor provenite din criminalitatea organizată.
            
            
               Priorități pe termen mediu
            
            
               implementarea conceptului de activități polițienești bazate pe informații, ceea ce presupune un sistem bine dezvoltat de analiză și gestionare a riscurilor și a amenințărilor (metodologia Europol aplicată în contextul SOCTA). Includerea dezvoltării poliției comunitare și a utilizării mijloacelor speciale de anchetă;
            
         
         
            
               cooperarea în vederea asigurării unei utilizări treptate și mai extinse a instrumentelor și serviciilor Interpol relevante.
            
            
               Reforma poliției
            
            
               Priorități pe termen scurt
            
            
               finalizarea instituirii unei organizații de poliție responsabile, de încredere și eficace, integrată în Ministerul Afacerilor Interne. Conducerea politică din partea ministerului va fi restrânsă la stabilirea priorităților strategice și a politicilor generale ale forțelor de poliție. Nu va exista niciun drept de injoncțiune (nici pozitivă, nici negativă) în ceea ce privește activitățile operaționale ale forțelor de poliție;
            
            
               creșterea responsabilității și consolidarea independenței poliției;
            
            
               instituirea unui organism independent (de exemplu, comisie parlamentară) care să se ocupe în mod corespunzător de deficiențele structurale ale poliției (cazuri de violență, fraudă, corupție în cadrul poliției și altele).
            
            
               Priorități pe termen mediu
            
            
               continuarea implementării Strategiei de dezvoltare a poliției pentru anii 2016-2020, cu accent special pe modernizarea, în cadrul forțelor de poliție, a următoarelor: (a) gestionarea resurselor umane; (b) tehnicile de gestionare; și (c) capacitățile operaționale (respectarea drepturilor fundamentale ale omului în tratamentul persoanelor aflate în arestul poliției; instituirea unor relații efective cu publicul larg; actualizarea mediului TIC; îmbunătățirea capacităților de anchetă la locul infracțiunii și dezvoltarea în continuare a strategiei anticorupție);
            
            
            
               adoptarea unei strategii de dezvoltare a trupelor de carabinieri și asigurarea progreselor în implementarea strategiei;
            
            
            
               instituirea unui sistem eficace de protecție a martorilor (unitate specializată) și acordarea garanțiilor necesare în vederea protejării martorilor de intimidări și amenințări fizice;
            
            
               promovarea unei culturi a integrității și a valorilor etice în cadrul Ministerului Afacerilor Interne și al poliției în ansamblu. Elaborarea de norme și standarde de conduită în vederea prevenirii și sancționării efective a faptelor ilegale din cadrul poliției. Crearea de instrumente de evaluare a eficienței și eficacității activităților polițienești;
            
            
               instituirea unui Centru comun de instruire pentru aplicarea legii (CCIAL), în vederea asigurării unei formări adecvate, de bază și de specializare, la locul de muncă, inclusiv formare de înaltă specializare, în cazul în care este necesară. Pe baza Acordului de lucru din 2012 între Moldova și Academia de Poliție a UE (CEPOL), CCIAL va dezvolta o strânsă relație operațională cu CEPOL;
            
            
               îmbunătățirea condițiilor de arest preventiv din cadrul poliției;
            
            
               îmbunătățirea capacității de reacție rapidă.
            
            
               
            
               Cooperarea și bazele de date ale poliției
            
            
               Priorități pe termen scurt
            
            
               dezvoltarea în continuare a bazei de date centralizate automate, atât cu privire la anchete, cât și la urmărirea penală (sisteme naționale de gestionare electronică a cauzelor), pentru a evita riscul suprapunerii cauzelor penale și al eșecului coroborării cauzelor care au adesea o dimensiune geografică și chiar internațională largă. În mod ideal, un astfel de sistem ar trebui să acopere toate fațetele lanțului de anchetă/urmărire penală, inclusiv informațiile privind recuperarea, înghețarea și confiscarea activelor;
            
         
         
            
               îmbunătățirea în continuare a instrumentului statistic național existent pentru măsurarea ratei criminalității și a ratei de soluționare. Acesta ar trebui utilizat efectiv ca instrument de gestionare în elaborarea noilor priorități în materie de politică. 
            
            
               Priorități pe termen mediu
            
            
               asigurarea faptului că unitățile centrale pentru cooperarea polițienească internațională (unitatea națională a Europol, biroul SIRENE, biroul central național al Interpol) au acces la bazele de date naționale și internaționale relevante, în cadrul unei structuri administrative unice (punct unic de contact);
            
            
               intensificarea cooperării și a schimbului de date dintre Moldova și Europol (din punct de vedere calitativ și cantitativ) în cauzele penale transfrontaliere.
            
            
            
               Lupta împotriva drogurilor ilicite
            
            
               Priorități pe termen scurt
            
            
               participarea la rețeaua europeană de informații privind drogurile și toxicomania (Reitox) a Observatorului European pentru Droguri și Toxicomanie (EMCDDA) și la reuniunile relevante ale experților organizate de EMCDDA;
            
            
               realizarea unei repartizări clare a sarcinilor și a coordonării între autoritățile competente în domeniul reducerii cererii de droguri, precum și între autoritățile implicate în reducerea ofertei de droguri.
            
            
               Priorități pe termen mediu
            
            
               extinderea coordonării către toate aspectele politicii în materie de droguri, inclusiv către aspectele sociale și de sănătate publică, măsurile de punere în aplicare, cooperarea internațională și politica pentru tineret; 
            
            
                aprobarea și implementarea Planului național de acțiuni 2017-2018 pentru implementarea Strategiei naționale antidrog pe anii 2011-2018.
            
            
               Traficul de ființe umane
            
            
               aprobarea și implementarea Strategiei naționale de prevenire și combatere a traficului de ființe umane pentru anii 2017-2022, care va acoperi și sistemul național de referire;
            
            
               simplificarea în continuare a fluxului de informații prin îmbunătățirea comunicării și a cooperării dintre Europol și unitățile multidisciplinare naționale de aplicare a legii din Moldova, precum și de la nivelul unităților multidisciplinare naționale de aplicare a legii din Moldova;
            
            
               consolidarea capacităților instituțiilor de aplicare a legii, pentru a asigura cooperarea cu agențiile UE în ceea ce privește prevenirea și combaterea traficului de ființe umane.
            
            
            
               Combaterea abuzului sexual asupra copiilor și a exploatării sexuale a copiilor
            
            
               consolidarea capacității unității de investigație relevante în efortul de a identifica copiii care au devenit victime ale abuzului sexual, în special ale pornografiei infantile;
            
            
               crearea de structuri pentru efectuarea unei evaluări individuale a fiecărui copil care a fost victimă a abuzului sexual, în vederea stabilirii asistenței și sprijinului specific necesar; 
            
         
         
            
               punerea la dispoziție a unui reprezentant special pentru copiii care au fost victime ale abuzului sexual, în cazurile în care titularii răspunderii părintești nu pot reprezenta copilul din cauza unui conflict de interese sau în cazurile în care copilul este neînsoțit ori separat de familie; 
            
            
               instituirea de măsuri sau programe de intervenție corespunzătoare pentru a gestiona riscurile individuale aferente tuturor infractorilor condamnați pentru abuz sexual asupra copiilor sau pentru exploatarea acestora. 
            
            
            
               
            
               Combaterea criminalității informatice
            
            
               Priorități pe termen scurt
            
            
               consolidarea cooperării cu Centrul european de combatere a criminalității informatice (EC3) din cadrul Europol.
            
            
            
               Priorități pe termen mediu
            
            
               investirea în consolidarea capacităților (inclusiv ale autorităților judiciare penale), a know-how-ului și a specializării în domeniul combaterii criminalității informatice, luând în considerare și legătura cu combaterea amenințărilor hibride (acțiuni adaptate în domeniul criminalității informatice, programe bilaterale de justiție/poliție);
            
            
               consolidarea cooperării în vederea combaterii criminalității informatice și a exploatării sexuale a copiilor prin alinierea priorităților și prin simplificarea comunicării;
            
            
               explorarea posibilităților de cooperare specifică în domeniul protecției infrastructurilor critice;
            
            
               intensificarea cooperării în vederea îmbunătățirii rezilienței și a pregătirii informatice: instituirea de centre de răspuns la incidente de securitate cibernetică (CERT), facilitarea elaborării unei strategii naționale de securitate cibernetică, promovarea parteneriatelor public-privat;
            
            
               conlucrarea în vederea asigurării implementării măsurilor OSCE de consolidare a încrederii în domeniul ciberneticii, care vizează sporirea transparenței și a cooperării la nivel regional și subregional;
            
            
               punerea în aplicare a Convenției de la Budapesta, în special în ceea ce privește dreptul procedural, în scopul desfășurării de investigații interne, al cooperării public-privat și al cooperării internaționale. 
            
            
               Prevenirea și combaterea corupției și a conflictului de interese
            
            
               Priorități pe termen scurt
            
            
               adoptarea unei legi a integrității care să cuprindă întreg sectorul administrației publice, în consultare cu organizațiile societății civile;
            
            
            
               punerea în aplicare a legii care impune tuturor funcționarilor publici relevanți să prezinte declarații de avere și să semnaleze eventualele conflicte de interese, precum și asigurarea implementării efective a procedurii de executare. Corectitudinea conținutului declarațiilor de avere sau al celor privind potențialele conflicte de interese trebuie să fie evaluată de Autoritatea Națională de Integritate (ANI), iar cercetarea penală conexă trebuie efectuată de Centrul Național Anticorupție (CNA). Evaluările trebuie să fie ordonate corespunzător în funcție de prioritate, acordându-se atenție în primul rând declarațiilor de la nivel înalt, inclusiv celor ale judecătorilor și procurorilor;
            
         
         
            
            
               asigurarea unei monitorizări suficiente a declarațiilor suspecte și aplicarea sistematică de sancțiuni (amenzi, măsuri disciplinare și altele) în cazul declarațiilor false, al declarațiilor depuse cu întârziere sau al nedeclarării activelor. Sarcina probei pentru originea banilor sau a activelor trebuie să îi revină funcționarului în cauză. Depunerea în continuare de declarații publice de avere;
            
            
            
               adoptarea de legi care să prevadă sancțiuni disuasive proporționale pentru corupție și restrângerea imunităților în cadrul procedurilor penale și administrative;
            
            
            
               adoptarea și inițierea punerii în aplicare efective a noii strategii anticorupție, ca instrument strategic conceput pentru prevenirea și reducerea corupției în conformitate cu valorile și standardele Uniunii Europene. Consolidarea capacităților Grupului de monitorizare a implementării Strategiei naționale anticorupție, în strânsă cooperare cu Parlamentul și cu societatea civilă;
            
            
            
               asigurarea asistenței și a cooperării efective cu instituțiile și organismele relevante ale UE, inclusiv cu Oficiul European de Luptă Antifraudă (OLAF) în cazul controalelor și al inspecțiilor la fața locului legate de gestionarea și controlul fondurilor UE, care să se realizeze în conformitate cu normele și procedurile aplicabile. 
            
            
            
               Priorități pe termen mediu
            
            
               îmbunătățirea mecanismului de coordonare și cooperare în cadrul combaterii corupției între agențiile anticorupție, cum ar fi CNA, ANI, Procurorul General, Serviciul protecție internă și anticorupție din cadrul MAI și Serviciul de Informații și Securitate;
            
            
            
               instituirea unui mecanism efectiv de coordonare în ceea ce privește combaterea corupției, a spălării banilor și a finanțării terorismului în cadrul administrației publice la nivel guvernamental;
            
            
            
               elaborarea de mecanisme transparente, bazate pe merit și pe calificările profesionale, pentru numirile din cadrul Consiliului de Integritate și pentru numirea inspectorilor de integritate ai Autorității Naționale de Integritate, pentru a asigura independența și libertatea Autorității Naționale de Integritate față de orice influență politică. Asigurarea accesului Autorității Naționale de Integritate la toate registrele necesare, inclusiv la toate evidențele private și de stat, pentru a se asigura verificarea eficientă a averilor și a intereselor personale. Asigurarea reprezentării societății civile în cadrul Consiliului de Integritate;
            
            
            
               consolidarea rolului CNA în combaterea corupției, cu scopul de a produce rezultate concrete. Asigurarea faptului că acesta dispune de suficient buget și personal, de responsabilități clare, de competențe suficiente și de autonomia necesară, precum și că este protejat de influențe politice nejustificate și cooperează bine cu alte instituții de aplicare a legii implicate în combaterea corupției, în special cu Procuratura Anticorupție; 
            
            
            
               continuarea sensibilizării cu privire la diferite forme și tipuri de corupție și la modalitățile de prevenire a acestora. Ar trebui ca periodic să se deruleze campanii de informare. Instrumentele și strategiile de comunicare trebuie adaptate publicului vizat, iar efectele lor trebuie evaluate în mod regulat;
            
            
         
         
            
               îmbunătățirea sistemului de cercetare și urmărire penală a funcționarilor de nivel înalt pentru cazuri de corupție, asigurându-se transparența și imparțialitatea procedurilor judiciare, printre altele prin crearea condițiilor pentru o acoperire mediatică deschisă. În acest sens, ar trebui ca obiectul de activitate al Procuraturii Anticorupție să fie limitat la corupția la nivel înalt și să se consolideze capacitățile acesteia în materie de combatere a corupției la nivel înalt;
            
            
               obținerea de rezultate mai tangibile în combaterea corupției prin îmbunătățirea palmaresului autorităților de combatere a corupției, prin sancțiuni mai eficace și prin condamnări efective, în special în cazul funcționarilor de nivel înalt;
            
            
               elaborarea și îmbunătățirea unui cadru juridic cuprinzător și coerent pentru promovarea integrității în sectorul public;
            
            
               anchetarea riguroasă a fraudelor bancare, cu scopul recuperării banilor deturnați, și elaborarea de rapoarte periodice cu privire la progresele anchetei, în mod transparent;
            
            
               punerea la dispoziția Uniunii Europene a raportului referitor la cea de a doua etapă a investigației Kroll;
            
            
               asigurarea interoperabilității sistemului electronic de integritate cu toate evidențele private și de stat necesare pentru verificarea eficientă a averilor și a intereselor personale;
            
            
               asigurarea tranziției treptate către depunerea declarațiilor online;
            
            
               consolidarea sistemului de autoevaluare periodică cu privire la anticorupție.
            
            
               Combaterea spălării banilor, a finanțării terorismului și a criminalității financiare
            
            
               Priorități pe termen scurt
            
            
               alinierea legislației cu cea de a patra Directivă privind combaterea spălării banilor și a finanțării terorismului;
            
            
            
               asigurarea compatibilității dintre noua legislație privind liberalizarea capitalului și stimularea fiscală, precum și privind modificarea și completarea actelor legislative, și angajamentele asumate de Moldova în temeiul Acordului de asociere;
            
            
            
               sporirea capacităților tehnice și operaționale ale Unității de informații financiare în vederea îndeplinirii efective a tuturor sarcinilor din domeniul combaterii spălării banilor/finanțării terorismului, în special în ceea ce privește îmbunătățirea informațiilor financiare;
            
            
            
               Unitatea de informații financiare ar trebui să cerceteze în măsură din ce în ce mai mare și în mod proactiv acuzațiile de spălare a banilor și de finanțare a terorismului, începând cu organismele supuse obligației de raportare care semnalează sistematic tranzacțiile suspecte și care ar trebui sancționate în cazul neraportării;
            
            
               consolidarea regimului de înghețare preventivă a fondurilor, acordându-se entităților de raportare relevante competența de a suspenda tranzacțiile financiare suspecte;
            
            
               instituirea unui serviciu național de recuperare a activelor care să promoveze, printr-o mai bună cooperare, cea mai rapidă modalitate posibilă de urmărire la nivelul UE a activelor provenite din criminalitate.
            
            
                Priorități pe termen mediu
            
         
         
            
               punerea în aplicare a unei politici/strategii generale cu privire la criminalitatea financiară și la anchetele financiare, care să implice toate autoritățile competente, inclusiv autoritățile de urmărire penală, cu scopul de a accelera anchetele complexe și de lungă durată în domeniul criminalității financiare. Includerea în strategie a conceptului de anchete financiare și de activități polițienești bazate pe informații, pentru a permite elaborarea unor măsuri proactive de executare pe baza analizei datelor;
            
            
               îmbunătățirea și punerea în aplicare a unui cadru juridic solid de combatere a spălării banilor și a finanțării terorismului, care să fie în conformitate cu rezoluțiile Consiliului de Securitate al ONU și cu recomandările Grupului de Acțiune Financiară Internațională și să respecte rezultatele evaluărilor reciproce din cadrul MONEYVAL;
            
            
               punerea în aplicare a unei legislații solide și ambițioase de sechestrare și confiscare a activelor, care să meargă mai departe de standardele minime stabilite la nivelul UE, incluzând astfel și dispoziții privind confiscarea care nu se bazează pe o condamnare (sau confiscare civilă);
            
            
               îmbunătățirea cooperării operaționale cu privire la confiscare, recuperarea activelor și gestionarea activelor, prin comunicare efectivă și schimb de bune practici între Oficiul moldovean de Recuperare a Activelor și UE;
            
            
               îmbunătățirea cooperării operaționale dintre serviciile și unitățile de informații financiare, de poliție, de inspecție financiară, fiscale și vamale, prin intermediul interoperabilității și al schimburilor de date (de exemplu, pe bază de acorduri adaptate privind schimbul de date). Ar trebui numiți ofițeri de legătură între servicii, pentru a facilita cooperarea operațională. Ar trebui să se aibă în vedere și schimburile temporare de personal în scopuri de formare;
            
            
               în cooperare cu Centrul comun de instruire privind aplicarea legii (cf. supra), stabilirea de programe de formare cu un proces clar de acreditare a anchetatorilor și analiștilor criminalității financiare și abilitarea și încurajarea colegilor din alte domenii să participe la formarea în materie de anchete financiare. Importanța anchetelor financiare ar trebui să se reflecte în mod corespunzător în formarea anchetatorilor, a procurorilor și a judecătorilor;
            
            
               elaborarea de orientări și de instrucțiuni pentru organismele supuse obligației de raportare care raportează sistematic tranzacții suspecte, pentru a crește eficacitatea punerii în aplicare a legislației naționale de combatere a spălării banilor și a finanțării terorismului.
            
            
            
               Cooperarea în domeniul migrației, al azilului și al gestionării frontierelor
            
            
               Migrația și azilul
            
            
               Priorități pe termen scurt
            
            
               continuarea aplicării acordului de readmisie dintre UE și Moldova și continuarea acordării de asistență pentru reintegrarea cetățenilor moldoveni;
            
            
               furnizarea în continuare de informații menite să clarifice drepturile și obligațiile din cadrul regimului de călătorii fără viză, inclusiv informații cu privire la normele care reglementează accesul pe piața muncii din UE (inclusiv prin intermediul Portalului UE privind imigrația), la cadrul UE pentru migrația legală (directivele privind condițiile de intrare și de ședere pentru anumite categorii de resortisanți ai țărilor terțe) și la răspunderea pentru abuzul de drepturi în cadrul regimului de călătorii fără viză, precum și cu privire la drepturile și obligațiile din cadrul sistemelor de sănătate ale statelor membre ale UE;
            
            
               continuarea dezvoltării cooperării practice în cadrul Parteneriatului pentru mobilitate UE-Moldova.
            
            
               Priorități pe termen mediu
            
            
               promovarea și îmbunătățirea cooperării în cadrul Parteneriatului pentru mobilitate UE-Moldova, prin participarea activă a statelor membre ale UE, cu accent special pe partea referitoare la migrație și dezvoltare;
            
            
               consolidarea infrastructurii existente (inclusiv a centrelor de detenție) și a personalului organismelor responsabile, în vederea returnării efective a resortisanților țărilor terțe aflați în situație de ședere ilegală sau care tranzitează ilegal teritoriul Moldovei, asigurarea respectării drepturilor omului în cazul imigranților aflați în custodie publică și dezvoltarea cadrului de integrare;
            
            
               consolidarea activității Biroului Migrație și Azil, în calitate de actor principal în cadrul sistemului de evidență și de gestionare a fluxurilor de migrație, prin: (1) consolidarea cadrului juridic, a condițiilor de primire și a documentației cu privire la străini; (2) consolidarea serviciilor regionale în ceea ce privește combaterea șederii ilegale a străinilor și evidența acestora; (3) îmbunătățirea infrastructurii, precum și alocarea resurselor financiare și umane necesare;
            
            
               continuarea consolidării sistemului de colectare și analiză de date privind fluxurile de migrație și azilul, prin actualizarea Profilului Migrațional Extins, și continuarea elaborării de rapoarte de evaluare și de analiză a riscurilor în materie de migrație și azil;
            
            
               continuarea punerii în aplicare efective a legislației în domeniul azilului, care oferă un cadru solid pentru protecția persoanelor care necesită protecție internațională, consolidând infrastructura centrului de cazare;
            
         
         
            
               instruirea funcționarilor publici, a angajaților din cadrul MAI, a judecătorilor și a magistraților cu privire la azil și la migrație;
            
            
               adoptarea unei abordări integrate în domeniul diasporei și consolidarea capacităților autorităților naționale și locale în chestiunile legate de diaspora;
            
            
               elaborarea de modalități mai eficace de promovare a migrației circulare.
            
            
            
               Gestionarea frontierelor
            
            
               Priorități pe termen scurt
            
            
               consolidarea gestionării frontierelor și menținerea calității ridicate a verificărilor la frontiere și a supravegherii frontierelor, precum și extinderea și modernizarea instalațiilor de supraveghere video fixe și mobile;
            
            
               intensificarea gestionării comune a frontierelor la granița UE-Moldova.
            
            
               Priorități pe termen mediu
            
            
               punerea la dispoziție în continuare a infrastructurii, a echipamentelor tehnice, a sistemelor informatice și a resurselor financiare și umane adecvate, în conformitate cu Strategia de management integrat al frontierei a Moldovei și cu planul de acțiuni aferent;
            
            
               continuarea consolidării cooperării în domeniul gestionării frontierelor cu Agenția Europeană pentru Poliția de Frontieră și Garda de Coastă (Frontex);
            
            
               implementarea inițiativelor de cooperare transfrontalieră și consolidarea colaborării cu statele membre ale UE pentru a contribui la îmbogățirea și extinderea tabloului comun al informațiilor privind zona prefrontalieră al EUROSUR, gestionat de Frontex, prin instituirea unei rețele regionale cu România și cu alte țări din regiune;
            
            
               modernizarea tabloului situațional la nivel național și local prin consolidarea analizei riscurilor, a analizei informațiilor și a schimburilor de informații cu partenerii naționali și internaționali.
               
            
               Cooperarea juridică
            
            
               Priorități pe termen mediu
            
            
               intensificarea cooperării dintre Moldova și Eurojust (din punct de vedere calitativ și cantitativ) în cauzele penale transfrontaliere;
            
            
               consolidarea în continuare a cooperării judiciare în materie civilă și comercială, prin:
            
            
               –aderarea la convenții multilaterale privind cooperarea judiciară în materie civilă, în special la Convenția din 1970 privind obținerea de probe în străinătate în materie civilă sau comercială;
            
            
               –aderarea la convenții multilaterale privind protecția copiilor, în special la convențiile în materie de dreptul familiei ale Conferinței de la Haga de drept internațional privat în domeniul cooperării judiciare;
            
            
               –pregătirea terenului pentru aderarea la Convenția din 1996 asupra competenței, legii aplicabile, recunoașterii, executării și cooperării privind răspunderea părintească și măsurile de protecție a copiilor, precum și pentru punerea în aplicare a acesteia, în special prin evaluarea capacităților și a resurselor naționale;
            
         
         
            
               consolidarea cooperării judiciare în materie penală prin aderarea la convențiile relevante, în special la cele ale Consiliului Europei, și prin punerea în aplicare a acestora.
            
            
               2.5
                     Comerțul și aspectele legate de comerț (zona de liber schimb aprofundată și cuprinzătoare)
            
            
            
               Zona de liber schimb aprofundată și cuprinzătoare este discutată într-o parte amplă a Acordului de asociere. Prin urmare, este de așteptat ca punerea în aplicare a acestei părți, inclusă în titlul V (Comerț și aspecte legate de comerț) din acord, să beneficieze de un nivel de prioritate proporțional cu importanța sa în contextul global al Acordului de asociere și în cadrul relațiilor UE-Moldova. 
            
            
               Comerțul cu mărfuri
            
            
               Părțile vor colabora pentru a pune în aplicare dispozițiile privind accesul pe piață al mărfurilor, inclusiv al energiei, în special prin consultări comune, cu următoarele obiective:
            
            
               Priorități pe termen scurt
            
            
               realizarea de îmbunătățiri suplimentare în domeniul statisticilor privind comerțul și bilanțul de aprovizionare, astfel încât părțile să poată aplica în mod corect mecanismul împotriva eludării;
            
            
               cooperarea cu privire la implementarea foii de parcurs pentru îmbunătățirea competitivității Moldovei;
            
            
               realizarea unui schimb de informații privind evoluțiile legate de accesul pe piață în Moldova și politicile sale privind accesul pe piață;
            
            
               implementarea de măsuri de îmbunătățire a climatului de afaceri pentru operatorii din sectorul comerțului.
            
            
               Priorități pe termen mediu
            
            
               creșterea capacității de export a Moldovei, inclusiv prin lansarea de scheme de sprijin (granturi) financiare și nefinanciare pentru dezvoltarea exporturilor la nivelul companiilor individuale;
            
            
               consolidarea cooperării dintre UE și Moldova în cadrul procesului de pregătire și punere în aplicare a legislației care ar putea fi necesară în vederea implementării dispozițiilor privind zona de liber schimb aprofundată și cuprinzătoare; 
            
            
               asigurarea conformității cu dispozițiile privind aspectele energetice legate de comerț;
            
            
               implementarea elementelor legate de exporturi pentru 2018-2020 ale Strategiei naționale de atragere a investițiilor și promovare a exporturilor pentru anii 2016-2020, inclusiv o evaluare la jumătatea perioadei a acestei strategii, în 2018.
            
            
               Reglementările tehnice, standardizarea și infrastructura conexă
            
            
               Părțile vor colabora pentru a realiza conformitatea cu reglementările tehnice, cu procedurile de standardizare, metrologie, acreditare și evaluare a conformității și cu sistemul de supraveghere a pieței ale UE, conform prevederilor Acordului de asociere, mai exact ale părții referitoare la zona de liber schimb aprofundată și cuprinzătoare.
            
            
               Pregătirile vor cuprinde următoarele activități:
            
            
               Priorități pe termen scurt
            
         
         
            
               realizarea unui schimb de informații cu privire la îndeplinirea angajamentelor de apropiere a legislației interne de acquis-ul UE, astfel cum se specifică în anexele relevante la acord, precum și cu privire la punerea în aplicare a acestora;
            
            
               consolidarea capacităților administrative ale organismelor, instituțiilor și agențiilor guvernamentale relevante.
            
            
               Priorități pe termen mediu
            
            
               dezvoltarea infrastructurii legate de administrarea reglementărilor tehnice, a procedurilor de standardizare, metrologie, acreditare și evaluare a conformității și cu sistemului de supraveghere a pieței, inclusiv prin crearea unui sistem național de informații;
            
            
               dezvoltarea sau îmbunătățirea cooperării și, dacă este necesar, aderarea la organizațiile internaționale și ale UE relevante, precum EURAMET, EA, CEN, CENELEC, ETSI, WELMEC;
            
            
               realizarea unui schimb de informații cu privire la alte aspecte relevante ale planurilor Moldovei în domeniul barierelor tehnice în calea comerțului și cu privire la termenele aplicabile;
            
            
               dezvoltarea și implementarea, în colaborare cu organismele reprezentative ale sectorului privat din Moldova, a unei campanii/acțiuni aprofundate de informare, consiliere și consultare în vederea asistării comunității de afaceri din Moldova pentru a înțelege mai bine normele UE privind produsele și cerințele privind introducerea produselor pe piață;
            
            
               cooperarea în cadrul procesului de pregătire pentru Acordul privind evaluarea conformității și acceptarea produselor industriale.
            
            
               Măsurile sanitare și fitosanitare (SPS)
            
            
               Părțile vor colabora pentru a apropia legislația și practica Moldovei în materie de standarde sanitare și fitosanitare pentru produse alimentare și furaje, de sănătate a plantelor și de sănătate și bunăstare ale animalelor de cele ale Uniunii Europene, astfel cum sunt prezentate în anexele relevante la Acordul de asociere. Această cooperare va include următoarele activități:
            
            
               Priorități pe termen scurt
            
            
               simplificarea certificării produselor agroalimentare pentru import/export;
            
            
               elaborarea și implementarea Strategiei în domeniul siguranței alimentelor pentru anii 2017-2022;
            
            
               consolidarea cooperării dintre Agenția Națională pentru Siguranța Alimentelor și Ministerul Agriculturii în vederea pregătirii și punerii în aplicare a unor reforme legislative în domeniul SPS;
            
            
               consolidarea capacității administrative prin instruirea personalului din cadrul organismelor și al agențiilor guvernamentale și executive competente în vederea pregătirii și punerii în aplicare a legislației în conformitate cu dreptul UE;
            
            
               organizarea de campanii de informare în rândul agențiilor, al companiilor și al ONG­urilor din domeniu cu privire la cerințele pentru accesul pe piața UE, precum și în rândul societății civile cu privire la aspectele legate de siguranța alimentelor și a furajelor din perspectiva consumatorilor (RASFF);
            
            
               obținerea acreditării tuturor laboratoarelor implicate în controalele oficiale conform standardelor internaționale, în vederea îndeplinirii cerințelor în materie de SPS pentru export și a consolidării siguranței alimentelor pe piața internă a Moldovei.
            
            
               Priorități pe termen mediu
            
            
               reorganizarea și dezvoltarea capacităților Agenției Naționale pentru Siguranța Alimentelor, pe baza dispozițiilor viitoarei noi strategii în domeniul siguranței alimentelor pentru anii 2017-2022; 
            
            
               finalizarea implementării actualei Strategii a Moldovei în domeniul siguranței alimentelor, cu accent special pe calitatea legislației și pe capacitatea de punere în aplicare, precum și soluționarea eventualelor deficiențe identificate;
            
         
         
            
               apropierea legilor naționale de acquis-ul Uniunii specificat în anexele relevante la acord și asigurarea punerii în aplicare și respectării efective a acestora;
            
            
               îmbunătățirea suplimentară a infrastructurii și a capacității conexe necesare pentru punerea în aplicare a legislației, în special în domeniul sănătății animalelor, al sănătății plantelor, al laboratoarelor de siguranță alimentară și al punctelor de control la frontieră, în conformitate cu cerințele UE;
            
            
               finalizarea lucrărilor de instituire a unui sistem de alertă timpurie pentru siguranța alimentelor și a furajelor, a sănătății animalelor și a sănătății plantelor.
            
            
               Regimul vamal și facilitarea comerțului
            
            
               Părțile vor colabora pentru a apropia legislația Moldovei de dreptul UE, de cu proiectele vamale ale UE și de standardele internaționale enumerate, astfel cum sunt definite în capitolul 5 și în anexele relevante la Acordul de asociere. Această cooperare va include următoarele activități:
            
            
               Priorități pe termen scurt
            
            
               Alinierea legislației Moldovei la Codul vamal al Uniunii Europene 
            
            
            
               continuarea punerii în aplicare a cadrului strategic pentru cooperarea vamală;
            
            
               continuarea modernizării Serviciului Vamal al Moldovei și a infrastructurii acestuia, precum și a organizării de cursuri de formare pentru personal, în special în vederea consolidării unei culturi orientate spre servicii și lipsite de corupție;
            
            
               elaborarea unei foi de parcurs pentru aderarea Moldovei la Convenția privind un regim de tranzit comun și instituirea unei echipe de proiect;
            
            
               intensificarea dialogului privind combaterea fraudei în vederea prevenirii comerțului ilicit, inclusiv cu produse supuse accizelor, în special prin îmbunătățirea cooperării în baza Protocolului privind asistența administrativă reciprocă în domeniul vamal;
            
            
               asigurarea punerii în aplicare efective a legislației Moldovei privind protecția indicațiilor geografice și a drepturilor de proprietate intelectuală (DPI), precum și asigurarea instruirii adecvate a funcționarilor vamali în acest sens.
            
            
               Priorități pe termen mediu
            
            
               alinierea sistemului de agenți economici autorizați al Moldovei cu cel al UE, în perspectiva recunoașterii reciproce;
            
            
               alinierea legislației și stabilirea condițiilor pentru aderarea Moldovei la Convenția privind un regim de tranzit comun;
            
            
               continuarea simplificării și a modernizării procedurilor vamale și asigurarea implementării lor efective;
            
            
               cooperarea în ceea ce privește controlul vamal bazat pe riscuri și schimbul de informații relevante care contribuie la îmbunătățirea gestionării riscurilor și a securității lanțurilor de aprovizionare, la facilitarea comerțului legitim și la siguranța și securitatea bunurilor importate, exportate sau aflate în tranzit;
            
            
               accelerarea procedurilor pentru aderarea rapidă la protocolul la Convenția-cadru a OMS privind controlul tutunului, precum și pentru punerea în aplicare a acestei convenții, în vederea eliminării comerțului ilicit cu produse din tutun.
            
            
               Regulile de origine
            
         
         
            
               Părțile vor colabora pentru a implementa regulile de origine prevăzute în protocolul la Acordul de asociere și care derivă din aderarea Moldovei la Convenția regională cu privire la regulile de origine preferențiale paneuromediteraneene. Această cooperare va include următoarele activități:
            
            
               Priorități pe termen scurt
            
            
               discutarea și, dacă este necesar, revizuirea procedurilor actuale aplicate de Serviciul Vamal al Moldovei la certificarea și verificarea originii mărfurilor.
            
            
               Priorități pe termen mediu
            
            
               ajutarea la îndeplinirea de către Moldova a obligațiilor care decurg din aderarea sa la convenție;
            
            
               oferirea de cursuri de formare Serviciului Vamal al Moldovei cu privire la certificarea și verificarea originii preferențiale.
            
            
            
               Dreptul de stabilire, comerțul cu servicii și comerțul electronic
            
            
               Părțile își vor continua dialogul privind dreptul de stabilire, comerțul cu servicii și comerțul electronic, conform dispozițiilor relevante din Acordul de asociere. Ele își vor îndeplini angajamentele asumate în domeniul serviciilor, astfel cum se specifică în anexele relevante la Acordul de asociere. Această cooperare va include următoarele activități:
            
            
               Priorități pe termen scurt
            
            
               furnizarea de cursuri de formare și de capacități administrative suficiente pentru a face față apropierii legislației;
            
            
               asigurarea schimbului regulat de informații privind lucrările legislative prevăzute sau în curs în domeniile selectate pentru apropiere și derularea unui dialog în acest sens;
            
            
               asigurarea unui cadru juridic pentru servicii și pentru dreptul de stabilire în Moldova care să reflecte drepturile și obligațiile și să permită îndeplinirea efectivă a angajamentelor privind accesul pe piață care decurg din instituirea zonei de liber schimb aprofundate și cuprinzătoare.
            
            
            
               Plățile curente și circulația capitalurilor
            
            
               Părțile își vor continua dialogul privind circulația capitalurilor și plățile, în special pentru a monitoriza îndeplinirea tuturor angajamentelor existente prevăzute în Acordul de asociere.
            
            
               Achizițiile publice
            
            
               Părțile vor colabora în domeniul punerii în aplicare de către Moldova a capitolului privind achizițiile publice din Acordul de asociere și a reformelor conexe. Această cooperare va include următoarele activități:
            
            
               Priorități pe termen scurt
            
            
               coordonarea armonizării de către Moldova a cadrului juridic privind achizițiile publice cu cel al Comisiei Europene;
            
         
         
            
               furnizarea de informații precise și în timp util cu privire la evoluțiile din legislația Moldovei, în special în ceea ce privește lucrările legislative planificate care afectează politica în materie de achiziții publice și asigurarea respectării acesteia;
            
            
               adoptarea și inițierea punerii în aplicare a strategiei Moldovei în domeniul achizițiilor publice, creând astfel un sistem de achiziții funcțional, competitiv, responsabil și transparent, care să genereze și să mențină încrederea cetățenilor Moldovei și a comunității internaționale în funcționarii responsabili cu achizițiile publice;
            
            
               dezvoltarea competențelor și a capacităților administrative necesare pentru a promova creșterea eficienței procedurilor de achiziții publice, inclusiv a acelor aspecte care pot contribui la o creștere economică inteligentă, durabilă și favorabilă incluziunii în Moldova;
            
            
               furnizarea de informații precise și în timp util cu privire la evoluțiile din legislația Moldovei, în special în ceea ce privește lucrările legislative planificate care afectează politica în materie de achiziții publice și asigurarea respectării acesteia.
            
            
               Priorități pe termen mediu
            
            
               implementarea strategiei Moldovei în domeniul achizițiilor publice;
            
            
               asigurarea reformei achizițiilor publice naționale prin alinierea treptată la cadrul juridic relevant și actualizat al Uniunii Europene și asigurarea punerii în aplicare și respectării sale corespunzătoare;
            
            
               dezvoltarea competențelor și a capacităților administrative necesare ale organismelor responsabile cu supravegherea implementării politicii în domeniul achizițiilor publice;
            
            
               asigurarea faptului că Agenția Națională pentru Soluționarea Contestațiilor este independentă și dispune de suficiente capacități administrative pentru a pune la dispoziție căi de atac eficiente, în conformitate cu legislația relevantă a UE;
            
            
               implementarea în continuare a achizițiilor publice electronice și îmbunătățirea funcționalităților instrumentului informatic relevant;
            
            
                alinierea sistemului de căi de atac cu acquis-ul european privind standardele de independență, probitate și transparentă, care asigură tratarea rapidă și competentă a contestațiilor;
            
            
               luarea în considerare a creării unor organisme centralizate de achiziții și asigurarea dotării tuturor autorităților/entităților contractante cu personal corespunzător și cu resursele necesare pentru a-și desfășura activitățile; 
            
            
               instituirea și punerea în aplicare a unei legislații de achiziții publice în domeniul utilităților, al concesiunilor și al parteneriatelor public-privat, în conformitate cu legislația relevantă a UE.
            
            
            
               Drepturile de proprietate intelectuală (DPI)
            
            
               Părțile vor colabora pentru a apropia legislația Moldovei de dreptul UE și de standardele internaționale în materie de protecție a drepturilor de proprietate intelectuală, astfel cum se specifică în Acordul de asociere. Această cooperare va include următoarele activități:
            
            
               Priorități pe termen scurt
            
            
               adoptarea de măsuri de sensibilizare a publicului în domeniul protecției proprietății intelectuale și asigurarea unui dialog efectiv cu titularii de drepturi;
            
            
               asigurarea punerii în aplicare și a respectării corespunzătoare a legislației interne și a standardelor relevante în acest domeniu, precum și elaborarea de instrumente de monitorizare pentru punerea în aplicare și respectarea DPI, conform Acordului de asociere.
            
            
               Priorități pe termen mediu
            
         
         
            
               asigurarea unui nivel adecvat și eficace de protecție a DPI pentru titularii de drepturi din ambele părți și instituirea de măsuri adecvate pentru asigurarea respectării acestor drepturi;
            
            
               consolidarea capacității de asigurare a respectării DPI în cadrul organismelor guvernamentale și al agențiilor executive responsabile, inclusiv în cadrul Serviciului Vamal al Moldovei, și raportarea periodică cu privire la situația capacității administrative;
            
            
               asigurarea existenței unui cadru juridic corespunzător care să garanteze accesul la justiție al titularilor de drepturi și disponibilitatea și aplicarea efectivă a sancțiunilor;
            
            
               consolidarea structurilor instituționale relevante, precum și a Agenției de Stat pentru Proprietatea Intelectuală și a societăților de gestiune colectivă; consolidarea cooperării cu autoritățile țărilor terțe, cu organizațiile de gestiune colectivă și cu asociațiile de profil;
            
            
               punerea în aplicare a standardelor incluse în Directiva 2004/48/CE privind respectarea drepturilor de proprietate intelectuală și în Regulamentul (UE) nr. 608/2013 al Parlamentului European și al Consiliului din 12 iunie 2013 privind asigurarea respectării drepturilor de proprietate intelectuală de către autoritățile vamale;
            
            
               adoptarea de măsuri eficace împotriva contrafacerii și a pirateriei și asigurarea aplicării efective atât a legislației de asigurare a respectării drepturilor de proprietate intelectuală, cât și a sancțiunilor pentru încălcarea acestora, pe baza Strategiei naționale în domeniul DPI până în anul 2020, precum și elaborarea de rapoarte periodice pe baza unor obiective și date tangibile și măsurabile.
            
            
               Concurența
            
            
               Părțile vor colabora în vederea punerii în aplicare a capitolului privind concurența din Acordul de asociere și a reformelor conexe. Această cooperare va include următoarele activități:
            
            
               Priorități pe termen mediu
            
            
               asigurarea faptului că, în Moldova, cadrul instituțional și capacitatea sa administrativă garantează punerea în aplicare efectivă a legislației în materie de concurență, în mod imparțial, și asigură condiții de concurență echitabile pentru toți agenții economici;
            
            
               consolidarea dialogului cu privire la experiența de asigurare a respectării legislației în acest domeniu, precum și cu privire la alte evoluții legislative din sfera concurenței, inclusiv prin asigurarea formării autorităților și prin furnizarea de consultanță de specialitate ad-hoc cu privire la asigurarea respectării generale a normelor privind ajutorul de stat.
            
            
            
               Transparența
            
            
               Părțile vor acorda o atenție specială activităților care vizează:
            
            
               Priorități pe termen scurt
            
            
               elaborarea unei strategii guvernamentale de comunicare și definirea temelor principale asupra cărora să se concentreze eforturile de comunicare ale administrației;
            
            
               consolidarea capacităților de planificare strategică ale biroului de comunicare al guvernului;
            
            
               discutarea celor mai bune practici și a experiențelor în ceea ce privește elaborarea transparentă a politicilor, în special prin implicarea societății civile în dialogul în materie de politici;
            
            
               realizarea unui schimb de informații și asigurarea formării relevante, inclusiv cu privire la mecanismele de comunicare și la consultările cu părțile interesate;
            
            
               organizarea de seminare și de alte evenimente adresate publicului larg, cu scopul de a explica punerea în aplicare a Acordului de asociere și procesul de apropiere.
            
         
         
            
               Priorități pe termen mediu
            
            
               respectarea angajamentelor privind transparența în elaborarea politicilor în materie de comerț și luarea în considerare a instituirii eventualelor mecanisme necesare;
            
            
               îmbunătățirea accesului gratuit și facil la informațiile publice, astfel cum este prevăzut prin lege.
            
            
            
            
            
               Comerțul și dezvoltarea durabilă
            
            
               Părțile își vor continua dialogul și activitățile cu privire la temele vizate de capitolul relevant din Acordul de asociere. Acestea vor include următoarele activități:
            
            
               Priorități pe termen scurt și mediu
            
            
               realizarea unui schimb de informații privind punerea în aplicare a cadrului relevant de politică internă sau a angajamentelor internaționale legate de dezvoltarea durabilă;
            
            
               discutarea îndeplinirii efective a angajamentelor asumate în temeiul acestui capitol din perspectiva implicării părților interesate și a dialogului cu societatea civilă;
            
            
               asigurarea respectării în continuare de către inspectoratul muncii a principiilor internaționale și ale Uniunii Europene;
            
            
               realizarea unui schimb de bune practici și de experiențe relevante.
            
            
               Părțile vor avea în vedere faptul că prioritățile legate de drepturile sindicale și standardele fundamentale de muncă, incluse în secțiunea 2.2, precum și prioritățile identificate în secțiunea 2.6 (Ocuparea forței de muncă, politicile sociale și egalitatea de șanse) sunt deosebit de relevante pentru punerea în aplicare a capitolului „Comerț și dezvoltare durabilă” și, prin urmare, ar trebui abordate în legătură cu această parte a Acordului de asociere.
            
            
               
            
               2.6
                     Dezvoltarea economică și oportunitățile de piață
            
            
            
               Părțile vor coopera pentru a sprijini Moldova să creeze o economie de piață pe deplin funcțională și să își apropie treptat politicile de cele ale politicile Uniunii Europene, în concordanță cu principiile directoare de stabilitate macroeconomică, finanțe publice solide, sistem financiar solid și sustenabilitate a balanței de plăți. În special, această cooperare va contribui la îndeplinirea următoarelor obiective:
            
            
               Priorități pe termen scurt
            
            
               implementarea programului de reformă convenit cu Fondul Monetar Internațional;
            
         
         
            
               inițierea derulării operațiunii de asistență macrofinanciară convenită cu UE, odată ce aceasta va fi adoptată.
            
            
               Priorități pe termen mediu
            
            
               finalizarea implementării programului de reformă convenit cu Fondul Monetar Internațional;
            
            
               derularea integrală a operațiunii de asistență macrofinanciară convenită cu UE, odată ce aceasta va fi adoptată;
            
            
               monitorizarea evoluțiilor macroeconomice, discutarea principalelor provocări în materie de politică și realizarea unui schimb de informații cu privire la cele mai bune practici prin consolidarea dialogului macroeconomic regulat, în vederea îmbunătățirii calității procesului de elaborare a politicilor economice;
            
            
               consolidarea în continuare a independenței, a competențelor de reglementare și a capacității Băncii Naționale a Moldovei și ale Comisiei Naționale a Pieței Financiare. Împărtășirea experiențelor UE în materie de politică monetară și a cursului de schimb, precum și în materie de politici de reglementare și supraveghere a sectorului financiar și bancar, în vederea dezvoltării în continuare a capacităților Moldovei în aceste domenii;
            
            
               îmbunătățirea sustenabilității și a guvernanței finanțelor publice prin implementarea de reforme bugetare, inclusiv îmbunătățirea implementării supravegherii parlamentare a bugetului;
            
            
               continuarea elaborării de norme și proceduri de privatizare deschise, competitive și transparente și punerea lor în aplicare în conformitate cu cele mai bune practici ale UE.
            
            
               Dreptul societăților comerciale, contabilitatea și auditul și guvernanța corporativă
            
            
               Părțile vor colabora pentru a pregăti Moldova în ceea ce privește punerea în aplicare a dreptului UE și a instrumentelor internaționale enumerate în anexele relevante la Acordul de asociere, vizând în special:
            
            
               Priorități pe termen scurt
            
            
               realizarea unui schimb de informații prompte, relevante și precise cu privire la situația actuală a legislației existente și la conformitatea acesteia cu dreptul UE, în baza formatului convenit între părți, în vederea punerii în aplicare a dreptului UE conform calendarului convenit;
            
            
               identificarea domeniilor în care trebuie să se pună la dispoziție formare, consolidare a capacităților și expertiză;
            
            
               simplificarea sistemului de inspectorate și de diverse organisme de inspecție, în vederea creșterii eficienței și a reducerii posibilităților de corupție, cu obiectivele finale de a îmbunătăți mediul de afaceri și de a consolida aplicarea legislației și a standardelor.
            
            
               Priorități pe termen mediu
            
            
               dezvoltarea capacității administrative a instituțiilor de stat ale Moldovei implicate în punerea în aplicare a dreptului societăților comerciale, a contabilității și auditului și a guvernanței corporative; 
            
            
               acțiuni în sensul instituirii de registre ale proprietății efective pentru companii și construcții juridice.
            
            
               
            
               Ocuparea forței de muncă, politicile sociale și egalitatea de șanse
            
            
               Părțile vor colabora în vederea îndeplinirii următoarelor obiective:
            
         
         
            
               Priorități pe termen scurt
            
            
               asigurarea aplicării unor condiții de bază care să permită funcționarea eficientă a inspectoratului muncii;
            
            
               continuarea promovării dialogului social, inclusiv prin consolidarea capacităților partenerilor sociali.
            
            
               Priorități pe termen mediu
            
            
               punerea în aplicare a legislației UE în domeniul securității și sănătății în muncă, al dreptului muncii și al condițiilor de muncă, astfel cum se menționează în anexele relevante la Acordul de asociere, în special:
            
            
               –consolidarea capacității administrative și de asigurare a respectării legii în domeniul securității și sănătății în muncă și al dreptului muncii, în special consolidarea inspectoratului de muncă și a organismelor judiciare relevante;
            
            
               –consolidarea capacității partenerilor sociali (de exemplu, prin formare privind legislația și standardele UE în materie de securitate și sănătate și privind dreptul muncii);
            
            
               dezvoltarea unei abordări strategice a ocupării forței de muncă, vizând crearea de locuri de muncă mai numeroase și mai bune, cu condiții de muncă decente, o mai bună concordanță între competențe și posturile de pe piața muncii și promovarea serviciilor de sprijin activ și de ocupare eficientă a forței de muncă, promovarea unei piețe incluzive a muncii; implementarea programelor naționale pentru muncă decentă convenite între Organizația Internațională a Muncii (OIM) și Moldova;
            
            
               consolidarea capacității administrației responsabile cu elaborarea și implementarea politicilor sociale și de ocupare a forței de muncă, în special la nivelul serviciilor sociale și a serviciilor de ocupare a forței de muncă.
            
            
               Protecția consumatorilor
            
            
               Pentru a pregăti punerea în aplicare a dreptului UE și a instrumentelor internaționale menționate în anexa relevantă la Acordul de asociere, părțile vor colabora pentru îndeplinirea următoarelor obiective:
            
            
               Priorități pe termen scurt
            
            
               revizuirea integrală a acquis-ului în materie de protecție a consumatorilor adoptat în Moldova până în prezent, conform acquis-ului UE adoptat recent în acest domeniu (astfel cum se menționează în anexa IV la AA);
            
            
               implementarea Planului multianual de dezvoltare instituțională a Agenției pentru Protecția Consumatorilor (APC); 
            
            
               implementarea Planului multianual de dezvoltare instituțională a Agenției Naționale pentru Siguranța Alimentelor (ANSA) din Moldova. 
            
            
               Priorități pe termen mediu
            
            
               instituirea și activarea unui sistem național care să permită comunicarea eficientă între părțile interesate de la nivel național cu privire la produsele de consum nealimentare periculoase și la retragerea acestora;
            
            
               instituirea și activarea unui sistem bazat pe RASFF pentru schimbul de informații cu privire la produsele de consum alimentare periculoase;
            
            
               integrarea diferitelor puncte de control al siguranței alimentelor (puncte de control la frontieră, servicii fitosanitare și de sănătate animală și Centrul Național de Verificare și Certificare a Producției Vegetale și Solului) într-un singur sistem informatic de management integrat;
            
            
               continuarea dezvoltării și punerii în aplicare a procedurilor de gestionare, analiză și control bazate pe riscuri pentru produsele alimentare și nealimentare;
            
         
         
            
               evaluarea periodică a Planului multianual de dezvoltare instituțională a Agenției pentru Protecția Consumatorilor (APC) și, dacă este necesar, revizuirea acestuia;
            
            
               evaluarea periodică a Planului multianual de dezvoltare instituțională a Agenției Naționale pentru Siguranța Alimentelor (ANSA) din Moldova și, dacă este necesar, revizuirea acestuia;
            
            
               alinierea în continuare a cadrelor juridice și normative sanitare și fitosanitare (SPS) ale Moldovei cu acquis-ul UE;
            
            
               consolidarea capacității administrative în ceea ce privește asigurarea protecției consumatorilor în Moldova, în special prin instruirea funcționarilor guvernamentali și a altor reprezentanți ai intereselor consumatorilor cu privire la transpunerea legislației UE și la punerea în aplicare și asigurarea respectării ulterioare a acesteia.
            
            
               Statistica
            
            
               Părțile vor colabora pentru a apropia legislația Moldovei de dreptul UE în domeniul statisticii. Această cooperare va include următoarele activități:
            
            
               Priorități pe termen scurt
            
            
               aprobarea Legii cu privire la statisticile oficiale, elaborată pe baza Regulamentului (CE) nr. 223/2009 al Parlamentului European și al Consiliului din 11 martie 2009 privind statisticile europene și pe baza legii generale privind statistica oficială pentru țările din Europa de Est, din Caucaz și din Asia Centrală;
            
            
               aprobarea clasificării NUTS conform Regulamentului (CE) nr. 1059/2003 al Parlamentului European și al Consiliului din 26 mai 2003 privind instituirea unui nomenclator comun al unităților teritoriale de statistică (NUTS), cu modificările și adaptările ulterioare;
            
            
               diseminarea rezultatelor finale ale Recensământului Populației și al Locuințelor (RPL) 2014 și îmbunătățirea statisticilor privind populația prin extinderea utilizării surselor de date administrative;
            
            
               elaborarea de estimări pentru conturile regionale, urmând metodologia SCN 1993/SEC 1995;
            
            
               asigurarea independenței profesionale a Biroului Național de Statistică al Moldovei în cadrul implementării viitoarei reforme a administrației publice, prin menținerea statutului său și a poziției sale actuale în cadrul administrației publice.
            
            
               Priorități pe termen mediu
            
            
               asigurarea calculării „indicelui armonizat al prețurilor de consum” (IAPC) în conformitate cu standardele UE;
            
            
               implementarea metodologiei SCN 2008/SEC 2010 și recalcularea seriilor de timp pentru principalii indicatori macroeconomici în conformitate cu metodologia aprobată;
            
            
               implementarea unui sistem de management al calității în cadrul statisticilor oficiale, în conformitate cu standardele europene.
            
            
               
            
               Fiscalitatea
            
            
               Părțile își vor consolida cooperarea în vederea îmbunătățirii și dezvoltării sistemului fiscal și a administrației fiscale din Moldova, pe baza standardelor internaționale și ale Uniunii Europene. Aceasta va include pregătiri în vederea aproprierii treptate a legislației Moldovei de dreptul UE și de instrumentele internaționale menționate în anexa la Acordul de asociere, și în special activități vizând:
            
            
               Priorități pe termen scurt
            
         
         
            
               adoptarea și inițierea implementării strategiei de reformare a administrației fiscale;
            
            
               demararea Proiectului de modernizare a administrației fiscale (Tax Administration Modernization Project – TAMP);
            
            
               dezvoltarea cooperării cu OCDE și cu administrațiile fiscale ale statelor membre ale UE prin schimbul de noi experiențe și tendințe în domeniul fiscalității.
            
            
               Priorități pe termen mediu
            
            
               îmbunătățirea și simplificarea legislației fiscale;
            
            
               intensificarea cooperării fiscale internaționale în vederea sporirii bunei guvernanțe în domeniul fiscal, și anume prin aplicarea principiilor transparenței, schimbului de informații și concurenței fiscale echitabile;
            
            
               îmbunătățirea capacității administrației fiscale prin consolidarea gestionării schimbărilor, realizarea reformei instituționale și operaționale, aducerea unei contribuții la procesul de integrare europeană și modernizarea tehnologiei informației;
            
            
               adoptarea de măsuri de armonizare a politicilor de combatere a fraudei și a contrabandei cu produse supuse accizelor.
            
            
               Serviciile financiare
            
            
               Părțile vor colabora pentru a pregăti Moldova în ceea ce privește modernizarea cadrului său de reglementare și de supraveghere financiară, astfel încât să se conformeze standardelor de reglementare convenite la nivel internațional în domeniul serviciilor financiare, utilizând legislația UE și instrumentele internaționale menționate în anexele relevante la Acordul de asociere, inclusiv titlul IV (Cooperarea economică și alte tipuri de cooperare sectorială) din acest acord, ca referință pentru elaborarea unui set de norme adecvate Moldovei. Această cooperare va include următoarele acțiuni și va contribui la îndeplinirea următoarelor obiective:
            
            
               Priorități pe termen scurt
            
            
               adoptarea de măsuri care să asigure transparența acționarilor și să garanteze stabilitatea financiară a pieței asigurărilor;
            
            
               asigurarea realizării unei anchete riguroase, transparente și imparțiale cu privire la cazurile de fraudă care au afectat sectorul bancar al Moldovei în 2014, în vederea recuperării fondurilor deturnate și a aducerii persoanelor responsabile în fața justiției;
            
            
               îmbunătățirea în continuare a cadrului juridic prin punerea la dispoziție a instrumentelor și a măsurilor necesare (de exemplu, creșterea responsabilității acționarilor, impunerea de sancțiuni mai aspre), pentru a combate factorii care au condus la frauda bancară din 2014 și pentru a preveni tranzacțiile frauduloase similare la toate nivelurile;
            
            
               elaborarea și adoptarea progresivă a unui cadru de asigurare a depozitelor, în conformitate cu standardele convenite la nivel internațional;
            
            
               adoptarea legii privind organizațiile de credit nebancare, elaborată de Comisia Națională a Pieței Financiare;
            
            
               stabilirea de contacte și realizarea unui schimb de informații cu supraveghetorii financiari din UE. În special, UE va acorda autorităților din Moldova sprijinul necesar în vederea încheierii de acorduri privind schimbul de informații și cooperarea în domeniul serviciilor financiare cu autoritățile relevante de reglementare și de supraveghere din UE (de exemplu, Banca Centrală Europeană și autoritățile din statele membre ale UE);
            
            
               realizarea unui schimb de informații prompte, relevante și precise cu privire la situația actuală a legislației existente a Moldovei;
            
            
               identificarea domeniilor în care trebuie să se pună la dispoziție formare, consolidare a capacităților și expertiză.
            
            
               Priorități pe termen mediu
            
         
         
            
               crearea unui nou cadru de reglementare și de supraveghere, care să fie conform standardelor de reglementare convenite la nivel internațional, incluzând o nouă abordare și noi mijloace și instrumente de supraveghere;
            
            
               instituirea unui cadru cuprinzător pentru îmbunătățirea guvernanței corporative și a gestionării riscurilor în sectorul bancar și financiar;
            
            
               elaborarea unui cadru de supraveghere macroprudențială; 
            
            
               consolidarea capacității de punere în aplicare a noii legislații în sectorul financiar;
            
            
               îmbunătățirea capacității administrative a autorităților de supraveghere, în conformitate cu standardele convenite la nivel internațional;
            
            
               elaborarea de acte legislative interne privind prevenirea și combaterea spălării banilor și a finanțării terorismului, în special prin: punerea în aplicare a legislației UE în aceste domenii; consolidarea cooperării cu Grupul de Acțiune Financiară Internațională (GAFI), cu Consiliul Europei, în special cu Comitetul de Experți pentru Evaluarea Măsurilor de Combatere a Spălării Banilor și Finanțării Terorismului (MONEYVAL) al Consiliului Europei, cu orice alte autorități relevante din statele membre ale UE; semnarea de memorandumuri de înțelegere între autoritățile de informații financiare ale Moldovei și statele membre ale UE;
            
            
               dezvoltarea cooperării între autoritățile de stat și organizațiile responsabile cu supravegherea punerii în aplicare a legislației naționale de combatere a spălării banilor și a finanțării terorismului.
            
            
               Politica industrială și antreprenorială
            
            
               Părțile vor colabora în vederea îmbunătățirii mediului de afaceri și de reglementare din Moldova, în special în beneficiul întreprinderilor mici și mijlocii (IMM-uri), inclusiv al microîntreprinderilor. Această cooperare va include următoarele activități:
            
            
               Priorități pe termen scurt
            
            
               punerea în aplicare a Strategiei de dezvoltare a sectorului IMM pentru anii 2012-2020 și a planului de acțiuni aferent, în conformitate cu noua lege privind IMM-urile, cu versiunea revizuită a Foii de parcurs pentru ameliorarea competitivității țării și cu noua Strategie de atragere a investițiilor și promovare a exporturilor;
            
            
               implementarea efectivă a Programului pentru competitivitatea întreprinderilor și a întreprinderilor mici și mijlocii (COSME), care include inițiative precum Rețeaua întreprinderilor europene (EEN), Erasmus pentru tineri antreprenori, proiecte de cooperare între clustere etc., prin consolidarea capacității părților interesate relevante din cadrul instituțiilor și al sectorului privat din Moldova.
            
            
               Priorități pe termen mediu
            
            
               implementarea foii de parcurs naționale și a recomandărilor formulate în urma evaluării inițiativei SBA (Small Business Act);
            
            
               crearea de legături între dezvoltarea IMM-urilor și oportunitățile create de zona de liber schimb aprofundată și cuprinzătoare, inclusiv prin rețele (de sprijin) de afaceri (cum ar fi Rețeaua întreprinderilor europene) și prin clustere, precum și finalizarea elaborării unei politici speciale pentru clustere în acest context;
            
            
               consolidarea rolului asociațiilor de afaceri și de IMM-uri (inclusiv al asociațiilor sectoriale), în vederea îmbunătățirii dialogului public-privat;
            
            
               punerea în aplicare a cadrului conceptual, legislativ și operațional de stimulare a dezvoltării clusterelor industriale în Moldova.
            
            
               Sectorul minier și al materiilor prime
            
            
               Părțile vor face schimb de informații cu privire la sectorul minier și al materiilor prime, pentru a ajunge la o mai bună înțelegere a direcțiilor și politicilor lor strategice respective. Discuțiile se vor purta prin intermediul subcomitetului specific.
            
            
               Turismul
            
         
         
            
               Părțile vor colabora în vederea îndeplinirii următoarelor obiective:
            
            
               Priorități pe termen mediu
            
            
               stabilirea de contacte pentru consolidarea dezvoltării unui sector al turismului competitiv și durabil și trasarea etapelor necesare pentru aprofundarea colaborării dintre Moldova și UE în domeniul turismului;
            
            
               continuarea schimbului de bune practici și a împărtășirii de cunoștințe, formare și educație în domeniul turismului.
            
            
               Agricultura și dezvoltarea rurală
            
            
               Pentru a coopera cu privire la apropierea politică și legislativă de politica agricolă comună (PAC) a UE și, în special, pentru a respecta angajamentele temporale cu privire la domeniile specifice stabilite în anexele relevante la Acordul de asociere, părțile vor colabora în vederea îndeplinirii următoarelor obiective:
            
            
               Priorități pe termen scurt
            
            
               adoptarea Legii generale cu privire la principiile subvenționării în agricultură și dezvoltare rurală, îmbunătățind astfel punerea în aplicare a politicilor în acest domeniu; 
            
            
               dezvoltarea capacităților Ministerului Agriculturii și Industriei Alimentare în ceea ce privește statisticile agricole și analiza economică;
            
            
               elaborarea, promovarea și implementarea de programe sectoriale pentru subsectoare agricole specifice.
            
            
               Priorități pe termen mediu
            
            
               elaborarea și punerea în aplicare a cadrului politic, juridic și instituțional (inclusiv a cerințelor privind siguranța alimentelor, a politicii în domeniul calității, a standardelor de comercializare și referitoare la agricultura ecologică) în domeniul agriculturii și al dezvoltării rurale;
            
            
               îmbunătățirea competitivității producției agricole și a diversificării activităților economice din zonele rurale;
                     
            
            
               îmbunătățirea utilizării durabile a terenurilor și a resurselor de apă în sectorul agroalimentar;
            
            
               dezvoltarea capacităților administrațiilor centrale și locale în ceea ce privește politicile de dezvoltare rurală;
            
            
               consolidarea capacității Agenției de Plăți în vederea asigurării transparenței, a eficienței și a previzibilității ajutorului de stat plătit;
            
            
               reducerea vulnerabilității sectorului agricol în fața pericolelor climatice;
            
            
               elaborarea unui cadastru actualizat și transparent ca bază pentru monitorizarea utilizării terenurilor, precum și facilitarea reformei funciare și a consolidării exploatațiilor agricole, în vederea îmbunătățirii situației structurale a sectorului agroalimentar și a implementării politicilor agricole și de dezvoltare rurală.
            
            
               
            
               Societatea informațională/economia și societatea digitală
            
         
         
            
               Părțile vor coopera în vederea alinierii mediilor digitale ale țării la piața unică digitală a UE. Acest lucru va crea locuri de muncă, va genera creștere economică și va stimula inovarea în Moldova, ceea ce va aduce beneficii în special tinerilor prin crearea de oportunități de educație și încadrare în muncă, la nivel local sau la distanță, precum și de creare de întreprinderi cu capital inițial scăzut. În special, părțile vor coopera pentru a sprijini Moldova în ceea ce privește punerea în aplicare a acquis-ului UE menționat în anexele relevante la Acordul de asociere, având următoarele obiective:
            
            
               Priorități pe termen scurt
            
            
               consolidarea independenței și a capacității administrative a autorității naționale de reglementare a comunicațiilor electronice, pentru a se garanta capacitatea acesteia de a adopta măsuri de reglementare adecvate și de a asigura respectarea deciziilor sale și a tuturor reglementărilor aplicabile, precum și pentru a se promova concurența loială pe piață;
            
            
               realizarea de progrese în ceea ce privește implementarea numărului european unic pentru apeluri de urgență 112 în Republica Moldova.
            
            
            
               Priorități pe termen mediu
            
            
               consolidarea sectorului digital prin schimbul de informații și de experiență cu privire la implementarea pieței unice digitale. Promovarea în Moldova a alinierii la legislația, bunele practici și normele UE, printre altele în ceea ce privește comerțul electronic, protecția datelor prin reziliența rețelelor, definirea strategiei naționale de securitate cibernetică, consolidarea capacităților CERT naționale și definirea unui model național pentru implementarea comunicațiilor în bandă largă în zonele rurale;
            
            
               creșterea nivelului de securitate cibernetică și de protecție a datelor cu caracter personal în cadrul comunicațiilor electronice, având ca scop asigurarea disponibilității și a integrității serviciilor publice electronice și sporirea încrederii cetățenilor în aceste servicii.
            
            
               Sănătatea publică
            
            
               Părțile vor coopera în vederea îndeplinirii următoarelor obiective:
            
            
               Priorități pe termen scurt
            
            
               facilitarea participării active a Moldovei la Programul UE în domeniul sănătății 2014­2020.
            
            
               Priorități pe termen mediu
            
            
               sprijinirea Moldovei în vederea punerii în aplicare a acquis-ului UE în domeniul sănătății, astfel cum se menționează în anexele la Acordul de asociere, în special în ceea ce privește legislația în domeniul controlului tutunului, al calității și siguranței substanțelor de origine umană (sânge, țesuturi, organe și celule) și al amenințărilor la adresa sănătății, respectând, de asemenea, obligațiile internaționale asumate de Moldova în temeiul Convenției-cadru pentru controlul tutunului și în temeiul Regulamentului sanitar internațional; 
            
            
               îmbunătățirea pregătirii, a formării, a supravegherii epidemiologice și a controlului bolilor transmisibile, de exemplu prin: 1) participarea Moldovei la Programul mediteraneean de instruire în epidemiologia de intervenție (MediPIET); 2) cooperarea cu Centrul European de Prevenire și Control al Bolilor; 3) asigurarea responsabilității și sustenabilității la nivel de țară a programelor naționale de prevenire și control al HIV, al tuberculozei și al hepatitei; 4) consolidarea programelor de imunizare;
            
            
               asigurarea aderării la Protocolul pentru eliminarea comerțului ilicit cu produse din tutun, urmată de punerea sa în aplicare;
            
            
               consolidarea acțiunilor naționale multisectoriale de combatere a rezistenței la antimicrobiene, printre altele prin consolidarea supravegherii, a utilizării prudente a antimicrobienelor și a controlului infecțiilor în mediile de asistență medicală.
            
            
               Planificarea urbană și construcțiile
            
            
               Priorități pe termen mediu
            
            
               implementarea Codului urbanismului și construcțiilor pentru anii 2017-2020, prin elaborarea și adoptarea legislației secundare (proiecte de lege și hotărâri ale guvernului) în conformitate cu Strategia „Moldova 2020”;
            
         
         
            
               adoptarea de măsuri pentru realizarea planurilor de amenajare a teritoriului la nivel național, regional și de raion, precum și a planurilor generale și a registrelor comunale ale localităților, în vederea promovării unei politici integrate de dezvoltare regională.
            
            
               Dezvoltarea regională
            
            
               Părțile vor coopera în cadrul politicilor de dezvoltare regională și al dialogului UE-Moldova privind politica regională, pentru a susține eforturile Moldovei de a îndeplini următoarele obiective:
            
            
               Priorități pe termen scurt
            
            
               consolidarea în continuare a participării Moldovei la Strategia Uniunii Europene pentru regiunea Dunării, pentru a beneficia de schimbul de experiență și de bune practici cu regiunile participante din statele membre ale UE;
            
            
               participarea la programele de cooperare transfrontalieră (CTF) 2014-2020 (programele IEV/CTF pentru România/Moldova și Marea Neagră, programul transnațional pentru regiunea Dunării, precum și Programul de cooperare teritorială Moldova-Ucraina).
            
            
               Priorități pe termen mediu
            
            
               implementarea Strategiei naționale de dezvoltare regională pentru anii 2016-2020 a Moldovei, în conformitate cu programul „Moldova 2020”, pe întreg teritoriul țării, în vederea susținerii unei creșteri economice mai echilibrate a țării în ansamblu;
            
            
               ca parte a obiectivului de asigurare a creșterii economice durabile în regiuni, consacrat în Strategia de dezvoltare regională a Moldovei, promovarea în mod special a specializării și a inovării economice regionale, a antreprenoriatului și a îmbunătățirii potențialului de dezvoltare economică competitivă a centrelor urbane, precum și promovarea conceptului de specializare inteligentă pentru elaborarea strategiilor de cercetare și inovare;
            
            
               consolidarea capacităților instituționale și operaționale ale instituțiilor naționale, regionale și locale din domeniul dezvoltării regionale, inclusiv prin activități de realizare a unui sistem eficace de guvernanță pe mai multe niveluri și a unei repartizări clare a responsabilităților;
            
            
               sporirea implicării părților interesate de la nivel regional și local și consolidarea parteneriatului dintre toate părțile implicate în dezvoltarea regională;
            
            
               consolidarea participării la Strategia UE pentru regiunea Dunării, pentru a permite Moldovei să beneficieze de schimbul de experiență și de bune practici cu regiunile participante din statele membre ale UE pe o varietate de teme, inclusiv pe temele vizate de Acordul de asociere.
            
            
               Pescuitul și politica maritimă
            
            
               Părțile vor colabora în vederea îndeplinirii următoarelor obiective:
            
            
               Priorități pe termen scurt
            
            
               promovarea unei abordări integrate a afacerilor maritime, prin desemnarea unui punct național de contact, și participarea la inițiativele UE la nivel de bazin maritim în vederea identificării domeniilor de interes comun pentru cooperarea și dezvoltarea de proiecte în regiunea Mării Negre.
            
            
               Priorități pe termen mediu
            
            
               intensificarea cooperării și a acțiunilor întreprinse în sensul pescuitului durabil în Marea Neagră, în contextul cadrelor bilaterale și multilaterale, în conformitate cu Declarația tuturor statelor riverane, semnată la București în 2016, și pe baza unei abordări ecosistemice a gestionării pescuitului;
            
            
               sporirea cooperării administrative, științifice și tehnice cu scopul de a îmbunătăți monitorizarea și controlul activităților de pescuit și comerț cu produse pescărești, precum și trasabilitatea acestora, în vederea combaterii eficace a pescuitului ilegal, nedeclarat și nereglementat (pescuit INN).
            
            
               2.7
                     Conectivitatea, eficiența energetică, politicile climatice, mediul și protecția civilă
            
         
         
            
               Energia
            
            
               Părțile vor colabora în vederea îmbunătățirii securității energetice printr-o mai mare diversificare, precum și prin sporirea eficienței energetice și a utilizării energiei din surse regenerabile. Obiectivul comun rămâne crearea unei piețe competitive a energiei în Moldova și integrarea deplină a acesteia în piața energetică a UE.
            
            
               Priorități pe termen scurt
            
            
               consolidarea independenței ANRE, inclusiv prin depolitizarea procedurilor de numire și de destituire a directorilor, precum și prin stabilirea unui buget autonom. În acest scop, Moldova va adopta o nouă lege a energiei și va pune în aplicare toate recomandările formulate în urma verificării ANRE de către Secretariatul Comunității Energiei;
            
            
               continuarea adoptării de măsuri în direcția integrării pieței energiei din Moldova cu cea din UE;
            
            
               punerea în aplicare a noii legi privind energia electrică („cel de al treilea pachet privind energia”), prin întreprinderea acțiunilor necesare prevăzute de lege și prin adoptarea legislației secundare necesare;
            
            
               punerea în aplicare a noii legi privind gazele naturale („cel de al treilea pachet privind energia”);
            
            
               adoptarea de măsuri în direcția unei mai mari deschideri a pieței gazelor naturale; 
            
            
               finalizarea separării juridice și pregătirea separării depline a Moldovatransgaz, luând în considerare decizia Consiliului ministerial al Comunității Energiei privind calendarul separării în sectorul gazelor naturale;
            
            
               implementarea foii de parcurs pentru îmbunătățirea interconexiunilor de gaze naturale și energie electrică între Moldova și România;
            
            
               finalizarea restructurării societății Termoelectrica;
            
            
               îmbunătățirea și garantarea transparenței în cadrul licitațiilor și al contractelor de furnizare a energiei electrice;
            
            
               pe baza legii privind promovarea utilizării energiei din surse regenerabile, elaborarea schemelor de sprijin, a normelor administrative și a măsurilor de altă natură necesare pentru stimularea utilizării în mai mare măsură a surselor regenerabile de energie;
            
            
               elaborarea și implementarea unui plan de acțiune privind rezervele strategice de petrol, în conformitate cu obligația asumată în cadrul Comunității Energiei; 
            
            
               alinierea legii cu privire la eficiența energetică a clădirilor și instituirea unor mecanisme de sprijin adecvate măsurilor de eficientizare energetică atât a clădirilor publice, cât și a gospodăriilor;
            
            
               identificarea și implementarea unor măsuri de creștere a concurenței pe piețele energiei electrice și gazelor naturale, precum și de sporire a diversificării surselor de energie;
            
            
               adoptarea de măsuri în vederea respectării regulamentului (regulamentelor) privind securitatea aprovizionării.
            
            
               Priorități pe termen mediu
            
            
               adoptarea de măsuri suplimentare în vederea reducerii pierderilor de transport și de distribuție în rețelele de energie electrică, de gaze naturale și de termoficare;
            
            
               adoptarea și implementarea unui plan de acțiune pentru creșterea ponderii surselor regenerabile de energie din totalul consumului brut de energie la 17 % până în 2020;
            
         
         
            
               adoptarea unei noi legi cu privire la eficiența energetică, în conformitate cu noua Directivă 2012/27/UE, și continuarea extinderii la noi produse a etichetării cu privire la consumul de energie și de alte resurse;
            
            
               dezvoltarea în continuare a concurenței pe piețele energiei electrice și gazelor naturale, în vederea atingerii gradului necesar de lichiditate care să permită dezvoltarea de piețe concurențiale organizate;
            
            
               pe baza evaluării periodice a condițiilor de piață, identificarea măsurilor și a acțiunilor care trebuie întreprinse în vederea tranziției treptate către mecanisme de stabilire a prețurilor bazate pe piață (concurențiale); 
            
            
               realizarea separării depline a societăților Moldovagaz și Moldovatransgaz și adoptarea de noi tarife de intrare și ieșire în sectorul gazelor naturale;
            
            
               identificarea și implementarea unor măsuri de consolidare a sprijinului social și de protecție a consumatorilor vulnerabili;
            
            
               finalizarea interconexiunilor energetice cu România (și/sau Ucraina) și adoptarea de măsuri în direcția integrării piețelor regionale.
            
            
            
               
            
               Transporturile
            
            
               Părțile vor colabora pentru a asigura punerea în aplicare în continuare a legislației UE menționate în anexele la Acordul de asociere și pentru a sprijini Moldova în acest sens. Această cooperare va include următoarele activități:
            
            
               Priorități pe termen scurt
            
            
               punerea în aplicare a programului de reformă și de restructurare a sectorului feroviar;
            
            
               accelerarea eforturilor de punere în aplicare a legislației UE în domeniul aviației, pentru a se valorifica pe deplin Acordul privind spațiul aerian comun încheiat între UE și Moldova;
            
            
               Asigurarea concurenței libere și echitabile în sectorul aviației, în special prin includerea în concesiunea aeroportului din Chișinău a unor clauze privind accesul nediscriminatoriu la aeroport, și restabilirea concurenței efective în sectorul serviciilor de handling la sol.
            
            
               Priorități pe termen mediu
            
            
               implementarea Strategiei cuprinzătoare de transport și logistică pe anii 2013-2022;
            
            
               consolidarea Fondului Rutier, asigurându-se totodată o finanțare stabilă pentru implementarea contractelor de întreținere bazate pe performanță (CIBP);
            
            
               realizarea reformelor necesare pentru eliminarea cât mai rapidă cu putință a Moldovei de pe lista neagră a Memorandumului de înțelegere de la Paris;
            
            
               dezvoltarea infrastructurii, în special prin pregătirea și implementarea de proiecte suplimentare pentru dezvoltarea rețelei centrale TEN-T extinse, astfel cum s-a convenit în cadrul reuniunii ministeriale organizate în 2016 la Rotterdam, cu ocazia zilelor TEN-T;
            
            
               luarea în considerare de către statele membre ale UE a posibilității de a deschide treptat piața transporturilor rutiere, pe baza progreselor realizate de Moldova în transpunerea acquis-ului UE relevant.
            
         
         
            
               Mediul
            
            
               Părțile vor colabora pentru a pregăti punerea în aplicare a legislației UE și a standardelor internaționale, vizând în special următoarele obiective:
            
            
               Priorități pe termen scurt
            
            
               asigurarea continuării reformelor administrative și constituirea unei capacități administrative adecvate pentru punerea în aplicare a capitolului de mediu din Acordul de asociere;
            
            
               realizarea de progrese în ceea ce privește apropierea de acquis-ul de mediu, prin adoptarea cadrului juridic principal în acest sector, și anume a legilor privind evaluarea strategică de mediu, protecția aerului, gestionarea deșeurilor, gestionarea substanțelor chimice și emisiile industriale (prevenirea și controlul integrat al poluării);
            
            
               elaborarea și adoptarea de mecanisme de implementare pentru aplicarea evaluării impactului asupra mediului (EIA) și a evaluării strategice de mediu (SEA), cu scopul de a integra mediul ca aspect transversal în celelalte domenii principale de politică;
            
            
               elaborarea și adoptarea strategiilor, programelor și planurilor naționale privind protecția aerului, gestionarea substanțelor chimice și gospodărirea apelor.
            
            
               Priorități pe termen mediu
            
            
               adoptarea legislației necesare de punere în aplicare în diverse subsectoare ale mediului, în special în ceea ce privește calitatea apei și gospodărirea apelor, gestionarea deșeurilor, gestionarea substanțelor chimice, protejarea naturii, calitatea aerului și poluarea industrială, în vederea îndeplinirii obligațiilor descrise în Acordul de asociere;
            
            
               amplificarea dezvoltării economiei ecologice în Moldova;
            
            
               asigurarea continuității în implementarea Strategiei de mediu pentru anii 2014-2023 și a strategiilor naționale de alimentare cu apă și sanitație, de gestionare a deșeurilor și de conservare a biodiversității.
            
            
               Politicile climatice
            
            
               Părțile vor colabora pentru a consolida dialogul și cooperarea în domeniul schimbărilor climatice, vizând următoarele obiective:
            
            
               Priorități pe termen scurt
            
            
               ratificarea noului acord global privind schimbările climatice (Acordul de la Paris).
            
            
               Priorități pe termen mediu
            
            
               asigurarea implementării Strategiei de adaptare la schimbarea climei până în anul 2020 și a Planului de acțiuni pentru implementarea acesteia;
            
            
               inițierea implementării Strategiei de dezvoltare cu emisii reduse până în anul 2030, în ceea ce privește contribuția preconizată stabilită la nivel național (CPSN) a țării;
            
            
               îmbunătățirea coordonării interinstituționale și intersectoriale și integrarea adaptării la schimbările climatice și a atenuării acestora în politicile și planurile de la toate nivelurile;
            
            
               apropierea într-o mai mare măsură a legislației din Moldova de actele legislative ale UE și de instrumentele internaționale aplicabile, astfel cum se prevede în Acordul de asociere, în conformitate cu anexa XII la acesta;
            
         
         
            
               consolidarea cadrului în materie de transparență al Moldovei, în special printr-un sistem național solid de monitorizare și raportare a politicilor și măsurilor climatice și a emisiilor de gaze cu efect de seră, bazat pe modelul UE.
            
            
               
            
               Protecția civilă
            
            
               Părțile vor colabora în vederea îndeplinirii următoarelor obiective:
            
            
               Priorități pe termen scurt
            
            
               promovarea adoptării și a implementării orientărilor UE privind sprijinul acordat de țara gazdă;
            
            
               realizarea de progrese în ceea ce privește elaborarea unei evaluări și cartografieri a riscurilor de dezastre la nivel de țară, sprijinirea elaborării Atlasului Electronic Regional al Riscurilor (AERR) și asigurarea utilizării sale efective la nivel național;
            
            
               inițierea unui dialog privind aspectele de politică în materie de prevenire, pregătire și răspuns în caz de dezastre, prin realizarea unui schimb de bune practici, prin organizarea de sesiuni de formare, exerciții, vizite de studiu și ateliere comune și prin sintetizarea lecțiilor învățate în cadrul exercițiilor și operațiunilor reale în situații de urgență;
            
            
               dezvoltarea în continuare a activităților de prevenire, prin educarea, instruirea și informarea populației generale, în special a tinerilor, cu privire la riscurile majore.
            
            
               Priorități pe termen mediu
            
            
               asigurarea comunicării efective și neîntrerupte, inclusiv a schimbului de alerte timpurii și de informații privind situațiile de urgență la scară largă care afectează UE și Moldova, precum și țările terțe în care oricare dintre părți este implicată în răspunsul în caz de dezastre;
            
            
               facilitarea asistenței reciproce în caz de urgențe majore, prin intermediul mecanismului de protecție civilă al Uniunii, în funcție de necesități și sub rezerva disponibilității resurselor suficiente;
            
            
               îmbunătățirea bazei de cunoștințe privind riscurile de dezastre și pierderile economice, prin consolidarea cooperării în ceea ce privește accesibilitatea și comparabilitatea datelor;
            
            
               îmbunătățirea politicilor de prevenire a dezastrelor industriale sau naturale-tehnologice, inclusiv prin aplicarea dispozițiilor relevante din acquis-ul UE și a bunelor practici;
            
            
               îmbunătățirea cooperării care să conducă la instituirea unui program solid de formare în domeniul protecției civile și al gestionării dezastrelor în Moldova, pe baza bunelor practici și a experienței statelor membre ale UE;
            
            
               inițierea unui schimb de date online privind radiațiile din mediul înconjurător prin facilitarea aderării Moldovei la Platforma europeană de schimb de date radiologice (EURDEP).
            
            
               2.8 
                     Mobilitatea și contactele interumane 
            
            
               Educația, formarea și tineretul
            
            
               Părțile vor colabora în direcția reformării și a modernizării generale a educației, astfel încât aceasta să răspundă necesităților tinerilor și ale țării, să fie echitabilă față de elevii și studenții din toate mediile sociale și geografice, să devină eficientă din punctul de vedere al utilizării resurselor și să inspire încredere societății prin buna calitate a resurselor umane și a rezultatelor obținute, a sistemelor de formare și a celor pentru tineret din Moldova. Această cooperare va include următoarele activități:
            
            
               Priorități pe termen scurt
            
         
         
            
               punerea în aplicare a noului cod al educației;
            
            
               sporirea capacității administrative a Ministerului Educației și a organismelor subordonate acestuia; 
            
            
               instituirea unui sistem de indicatori de realizare care să reflecte relevanța rezultatelor obținute de sistemul de învățământ; 
            
            
               testarea introducerii unor tichete care să stimuleze frecventarea școlii;
            
            
               sporirea calității formării inițiale a profesorilor, a calității procedurilor de angajare și a nivelului remunerației;
            
            
               modernizarea universităților, în special printr-o mai mare transparență a procesului de angajare a personalului;
            
            
               realizarea de activități comune și de schimburi care să promoveze în continuare integrarea Moldovei în Spațiul European al Învățământului Superior, în contextul participării sale la procesul Bologna;
            
            
               promovarea cooperării academice, a consolidării capacităților și a mobilității studenților și a personalului prin intermediul programului Erasmus+ și al acțiunilor Marie Skłodowska-Curie pentru mobilitatea și formarea cercetătorilor;
            
            
               promovarea cooperării sistemice între sistemul de învățământ și sectorul privat, pentru a stabili o corelație cu nevoile pieței muncii;
            
            
               operaționalizarea deplină a titlului VII din legea învățământului (Învățarea pe tot parcursul vieții), în cooperare cu Ministerul Muncii; 
            
            
               încurajarea implicării părților interesate relevante în toate formele de învățare pe tot parcursul vieții destinate dezvoltării profesionale continue, pentru ca acestea să răspundă într-o mai mare măsură nevoilor de pe piața forței de muncă;
            
            
               reformarea învățământului profesional și tehnic, inclusiv a legislației privind comitetele sectoriale;
            
            
               punerea în aplicare a Strategiei naționale de dezvoltare a sectorului de tineret;
            
            
               îmbunătățirea schimburilor și a cooperării în domeniul educației nonformale a tineretului și a lucrătorilor de tineret, ca mijloc de promovare a dialogului intercultural și de susținere a societății civile, inclusiv prin intermediul programelor UE în domeniul tineretului.
            
            
               Priorități pe termen mediu
            
            
               asigurarea participării constante la testele PISA; 
            
            
               continuarea reformelor în învățământul de bază, pentru a consolida calitatea formării profesorilor, a moderniza programele de studiu și a progresa către o utilizare la scară mai largă a evaluării performanțelor;
            
            
               reducerea ratelor de părăsire timpurie a școlii;
            
            
               conectarea educației cu cercetarea și inovarea, precum și cu mediul economic și social; 
            
            
               realizarea de evaluări externe și acreditarea tuturor programelor pentru toate cele trei cicluri (licență, masterat, doctorat) și a tuturor instituțiilor de învățământ superior;
            
         
         
            
               realizarea de evaluări externe și acreditarea furnizorilor de educație pentru adulți;
            
            
               intensificarea învățării pe tot parcursul vieții;
            
            
               implementarea și susținerea unei abordări strategice în ceea ce privește învățământul profesional și tehnic (VET) în vederea alinierii sistemului VET al Moldovei la modernizarea structurilor VET ale UE, conform obiectivelor Procesului Copenhaga și instrumentelor acestuia.
            
            
               Cercetarea și inovarea
            
            
               Părțile vor colabora în vederea îndeplinirii următoarelor obiective:
            
            
               Priorități pe termen scurt
            
            
               adoptarea de noi modificări ale legislației în domeniul cercetării, pe baza recentei evaluări a sistemului de cercetare din Moldova efectuate prin intermediul mecanismului de sprijin al politicilor, în concordanță cu noul Cod al educației;
            
            
               crearea de noi structuri care să îndeplinească rolul de coordonare a cercetării și inovării la nivel guvernamental.
            
            
               Priorități pe termen mediu
            
            
               facilitarea integrării Moldovei în Spațiul european de cercetare (SEC);
            
            
               intensificarea participării Moldovei la programul Orizont 2020;
            
            
               realizarea de progrese în implementarea Strategiei de cercetare-dezvoltare până în 2020, a Planului de acțiuni și Strategiei inovaționale pentru perioada 2013-2020 („Inovații pentru competitivitate”), precum și a recomandărilor formulate în urma evaluării inter pares efectuate prin mecanismul de sprijin al politicilor din cadrul programului Orizont 2020;
            
            
               îmbunătățirea resurselor umane, materiale și instituționale, în vederea consolidării capacităților de cercetare și inovare;
            
            
               intensificarea participării Moldovei la acțiunile Marie Skłodowska-Curie.
            
            
            
               Cultura, politica audiovizuală și mass-media
            
            
               Cultura
            
            
               Părțile vor colabora în vederea îndeplinirii următoarelor obiective:
            
            
               Priorități pe termen scurt
            
            
               promovarea punerii în aplicare a Convenției UNESCO din 2005 asupra protecției și promovării diversității expresiilor culturale;
            
         
         
            
               promovarea participării operatorilor din domeniul cultural și audiovizual din Moldova la programele UE, în special la Europa creativă.
            
            
               Priorități pe termen mediu
            
            
               cooperarea cu privire la elaborarea unei politici culturale incluzive în Moldova și la conservarea și promovarea patrimoniului cultural și natural;
            
            
               consolidarea capacităților de dezvoltare a antreprenoriatului cultural în sectoarele culturale și creative (inclusiv patrimoniul cultural) și a capacităților de prestare de servicii culturale.
            
            
            
               Politica audiovizuală și mass-media
            
            
               Părțile vor colabora pentru a pregăti punerea în aplicare a dreptului UE menționat în anexele la Acordul de asociere. Această cooperare va include sprijinirea Moldovei în vederea îndeplinirii următoarelor obiective:
            
            
               Priorități pe termen scurt
            
            
               consolidarea capacităților și a independenței autorităților/organismelor de reglementare în domeniul mass-mediei și, în special, desfășurarea de acțiuni în sensul realizării independenței depline a Consiliului Coordonator al Audiovizualului;
            
            
               modificarea legislației pentru a garanta alocarea asistenței financiare publice pentru mass-media conform unor criterii stricte și obiective, aplicabile în mod egal tuturor mijloacelor de comunicare în masă și organismelor de radiodifuziune;
            
            
               modificarea legislației în vederea combaterii urgente a concentrării proprietății asupra mass-mediei;
            
            
               explorarea împreună cu Comisia Europeană a posibilităților de participare la anumite programe și activități ale agențiilor UE care se axează asupra țărilor PEV;
            
            
               elaborarea unei noi legi a publicității, în conformitate cu noul cod al audiovizualului care urmează a fi adoptat și cu standardele europene, în vederea realizării unei concurențe efective în acest sector.
            
            
               Priorități pe termen mediu
            
            
               acțiuni în sensul adoptării de acte legislative în domeniul audiovizual în conformitate cu standardele europene, inclusiv prin realizarea unui schimb de opinii cu privire la politica audiovizuală, și cu standardele internaționale aplicabile, inclusiv în ceea ce privește cooperarea în domeniul combaterii rasismului și a xenofobiei.
            
            
            
               Participarea la agențiile și programele UE
            
            
               Priorități pe termen mediu
            
            
               revizuirea punerii în aplicare a Protocolului privind participarea la programele UE, pe baza participării efective a Moldovei la programe specifice ale UE.
            
            
         
         
            
               2.9 
                     Comunicarea cu publicul și vizibilitatea
            
            
               Priorități pe termen scurt
            
            
               asigurarea unor comunicări bine documentate cu privire la oportunitățile și consecințele Acordului de asociere UE-Moldova, cu accent pe zona de liber schimb aprofundată și cuprinzătoare.
            
         
         
            
                  
                     (1)
                  
                  
                      Regulamentul (UE) nr. xxx/2017 al Parlamentului European și al Consiliului din xx.xx.2017 de modificare a Regulamentului (CE) nr. 539/2001 al Consiliului din 15 martie 2001 de stabilire a listei țărilor terțe ai căror resortisanți trebuie să dețină viză pentru trecerea frontierelor externe și a listei țărilor terțe ai căror resortisanți sunt exonerați de această obligație, JO L ….